بەشێك لە هەوڵەكانی دەستەی ژینگە بۆ چارەسەركردنی گرفتە ژینگەییەكان\nعه‌بدولره‌حمان سدیق June 28, 2021 وتار و بیروڕا\nزۆرن ئەو گرفتانەی رۆژانە رووبەڕووی پێكهێنەرەكانی ژینگە دەبنەوە و پێویست بە دۆزینەوەی رێگەچارەی كورتخایەن و درێژخایەن دەكەن، ئەمانەی لای خوارەوەش بەشێكن لەو گرفتە ژینگەییانەی كە بەپێی توانا توانیومانە رێگەچارەی خێرا و كارایان بۆ بدۆزینەوە:\nگرفتی یەكەم: سووتاندنی بەئەنقەستی دارستان و پاوانەكان، كە لەسەرپێچییەوە خەریكە دەگاتە ئاستی تاوان.\nچارەسەر: هەماهەنگی لەگەڵ پۆلیسی ژینگە و دارستان، هەماهەنگیی لەگەڵ بەڕێوەبەرێتی دارستان و پاوان، ناردنی نووسراو بۆ وەزارەتی داد، بۆ دامەزراندنی دادگای ژینگەیی.\nگرفتی دوەەم: بەكارهێنانی دەبەی پلاستیكیی ئاوی خواردنەوە.\nچارەسەر: فەرمانمان بۆ دەستە و فەرمانگەكانی ژینگە دەركرد، بە قەدەغەكردنی بەكارهێنانی دەبەی پلاستیكیی ئاو و جگەرەكێشان لە نێو بینای دەستە و فەرمانگەكانی ژینگەدا و، تەنیا بەكارهێنانی ئاوی خاوێنی نێو ساردكەرەوە و پەرداخی لە كارتۆن دروستكراو، بۆ ئاو و چا و قاوە، كە بەئاسانی شی دەبنەوە.\nگرفتی سێیەم: پەرش و بڵاوی لە كاری 220 رێكخراوی ژینگەیی لە هەرێمی كوردستان.\nچارەسەر: پێكهێنانی بۆردێكی ژینگەیی لەسەر ئاستی هەر پارێزگا و ئیدارەیەكی سەربەخۆ، هەر بۆردێكیش رێكخراوە ژینگەییەكانی سنووری خۆی لەخۆ دەگرێت.\nگرفتی چوارەم: غازەكانی كلۆر فلۆر كاربۆن كە زیان بە ژینگە و چینی ئۆزۆن دەگەیەنن.\nچارەسەر: داواكردن لە وەزارەتی بازرگانی و پیشەسازیی هەرێمی كوردستان و بەڕێوەبەرایەتیی گشتیی گومرگ لە وەزارەتی دارایی، كە رێگە نەدەن بە هاوردەكردنی ئەو جۆرە لە ئامێرەكانی بەفرگر و ساردكەرەوە و سپلیت، كە هێشتا غازەكانی كلۆر، فلۆر، كاربۆنیان تێدا بەكار دەهێندرێن.\nگرفتی پێنجەم : گۆڕانی كەشوهەوا.\nچارەسەر: بەهەماهەنگیی لەگەڵ وەزارەتی تەندروستی و ژینگەی عێراق و نوێنەرانی بەشێك لە وەزارەتەكانی عێراق و لیژنەی نیشتمانیی گۆڕانی كەشوهەواو، نوێنەرانی رێكخراوەكانی نەتەوە یەكگرتووەكان لە عێراق، بە هاوكاریی بەرنامەی نەتەوە یەكگرتووەكان بۆ گەشەپێدان، بەڵگەنامەی بەشدارییە نیشتمانییەكانمان لەبارەی گۆڕانی كەشوهەواوە راگەیاند.\n6- گرفتی شەشەم: چۆڵبوونی گوندەكان و مەترسیی بەبیابانبوون.\nچارەسەر: ناردنی پێشنیازێك بۆ ئەنجومەنی وەزیران بۆ ناردنی بۆ پەرلەمان، بەمەبەستی دەرچواندنی بڕیارێك بۆ بایەخدان بە گوندەكان و دیاركردنی رۆژێكیش لە هەرێمدا، بەناوی رۆژی گوند.\n7- گرفتی حەوتەم: فڕێدانی كەلوپەل و خۆراكی ماوەبەسەرچوو.\nچارەسەر: نووسراومان بۆ وەزارەتی بازرگانی و پیشەسازی كرد، بۆ ناردنەوەی مەواد و خۆراكی ماوەبەسەرچوو، بۆ ئەو وڵاتەی لێیەوە هاتووە، بۆ ئەوەی نە لەسەر زەوی خۆمان بسووتێندرێن و، نە بشخرێتە ژێر خاكی خۆمان.\n8- گرفتی هەشتەم: خراپی و مەترسییەكانی بەنزین و گازی كوالێتی نزم لە بازاڕدا، لەسەر ژینگە و مرۆڤ.\nچارەسەر: نوسراومان بۆ وەزارەتی سامانە سرووشتییەكان كرد، سەبارەت بە خراپیی و مەترسیی ئەو بەنزین و گازەی لە بازاڕدا هەیە، لەسەر ژینگە و مرۆڤ و، بەشداریش بووین لە كۆبونەوەی وەزارەتی سامانە سرووشتییەكان، سەبارەت بە كوالێتیی بەنزین.\n9- گرفتی نۆیەم: كەمیی كادری ئەندازیاریی ژینگەیی.\nچارەسەر: سەردانی بەڕێز وەزیری خوێندنی باڵا و توێژینەوەی زانستی، پێشنیاركردنی كردنەوەی بەشی ئەندازیاریی ژینگەیی لە كۆلێژی ئەندازیاری و، بەرەوپێشبردنی بەشی ژینگە لە كۆلێژی زانست.\n10-: گرفتی دەیەم: نەبوونی مەرجەكانی رووبەری سەوز لە پڕۆژەكانی وەبەرهێناندا.\nچارەسەر: سەردانی دەستەی وەبەرهێنان بۆ باسكردنی پێویستیی دانانی مەرجە ژینگەییەكان لە سەرەتای پڕۆژەكانی وەبەرهێنانداو، وەبەرهێنان لە دابینكردنی سەرچاوەی وزەی خاوێن.\n11- گرفتی یازدەیەم: هەبوونی مین وەك پیسكاریی خاك لە هەرێمدا.\nچارەسەر: سەردانی بەڕێز سەرۆكی دەزگای گشتیی كاروباری مین و، ژمارەیەك لە بەڕێوەبەرانی دەزگا.\n12- گرفتی دوازدەیەم: كەمیی هەماهەنگی لەگەڵ وەزارەتە پەیوەندیدارەكان.\nچارەسەر: دەستپێكردنی كۆبونەوەكانی ئەنجومەنی پاراستنی ژینگە، كە دەستەو 14 وەزارەتەكە، هەر دوو مانگ جارێك بەشداریی تێدا دەكەن.\n13- گرفتی سێزدەیەم: پێشێلكردنی مافی ئاژەڵان.\nچارەسەر: دەستەی ژینگە لە لێژنەیەكی هاوبەشدا سەردانی باخچەی ئاژەڵانی هەولێری كرد و، لەگەڵ بەشی كارگێڕیی باخچەكە كۆبوونەوەو، لە ئەنجامدا لێژنە یاداشتێكی 10 خاڵیی ئامادە كرد و، دەستەی ژینگەش ئاراستەی پارێزگای هەولێری كرد و پێشنیارەكانی لێژنەش ئەمانە بوون:\nیەكەم: پێویستە باخچەی ئاژەڵان رەزامەندیی ژینگە و لایەنە پەیوەندیدارەكانی دی بەدەست بهێنێت.\nدووەم: لیستی تۆماری تایبەتی هەبێت لای فەرمانگەی ژینگەی هەولێر، لەبارەی جۆر و ژمارە و رەگەزی باڵندە و ئاژەڵەكان و شوێنی هاوردەكردنیان.\nسێیەم: شوێنی تایبەتی هەبێت بۆ جیاكردنەوەی ئەو ئاژەڵانەی كە نەخۆشن و چارەسەر وەردەگرن.\nچوارەم: كۆگای تایبەتی هەبێت، بۆ ئەو خۆراكانەی كە رۆژانە دەدرێنە ئاژەڵەكان.\nپێنجەم: دابینكردنی سەلامەتیی گشتی بۆ كارمەندان و گەشتیاران، بەپێی رێنماییە تەندروستییەكان.\nشەشەم: زیادكردنی رێژەی سەوزایی.\nحەوتەم: گرنگیدان بە خاوێنیی حەوزی ئاو و، خاوێنكردنەوەی بەردەوام.\nهەشتەم: هەڵواسینی تابلۆی زانیاری لەبارەی هەموو ئاژەڵەكانەوە.\nنۆیەم: دانانی كەلوپەلی خۆماڵی و فۆلكلۆری و كاری دەستی لەو كوشكانەی لە ناو پڕۆژەكەدان.\nدەیەم: سەرپەرشتییكردن و چاودێریكردنی ئاژەڵەكان لەلایەن ڤێتێرنەریی هەولێرەوە.\n14- گرفتی چواردەیەم: كەمیی هۆشیاریی ژینگەیی.\nچارەسەر: سەردانیكردن بۆ لای بەڕێز وەزیری رۆشنبیری و گەیاندنی 14 راسپاردەی ئەنجومەنی پاراستن و چاككردنی ژینگە بە بەڕێزیان، بۆ زیادكردنی رووبەری هۆشیاریی ژینگەیی و رۆڵی وەزارەتی رۆشنبیری لە پاراستنی ژینگەدا، هەروەها نووسراومان بۆ بۆردی وتاری هەینی لە وەزارەتی ئەوقاف كرد، بۆ ئەوەی لە وتاری هەینیدا باس لە ئادابی سەیران و پاراستنی ژینگە بكەن.\n15- گرفتی پازدەیەم: كەمیی پەیوەندی بە دامەزراوە نێودەوڵەتییەكانەوە.\nچارەسەر: پێشوازیكردن لە نوێنەرانی كونسوڵخانەی گشتیی ویلایەتە یەكگرتووەكانی ئەمریكا و ئەڵمانیا و بەریتانیا و ژاپۆن، بۆ باسكردنی گرفتە ژینگەییەكانی هەرێم.\n16- گرفتی شازدەیەم: كەمیی رووبەری سەوزایی.\nچارەسەر: هەماهەنگی لەگەڵ بۆردی رێكخراوە ژینگەییەكان، بۆ بەشداربوون لە هەڵمەتی نەمام چاندن، لە باخچە و پاركەكانی پارێزگا و ئیدارە سەربەخۆكاندا.\n17- گرفتی حەڤدەیەم: كێشەی نەبوونی هێلانە بۆ باڵندە كۆچەرییەكان.\nچارەسەر: (پڕۆژەی هەناسەیەك لە ئاسمان)مان لە پاركی سامی عەبدولڕەحمان كردەوە، كە لەلایەن (رێكخراوی داكۆكیكاران لە مافی ئاژەڵ)ـەوە رێكخرابوو، بۆ دانانی 50 هێلانە و شوێنی دان و ئاو بۆ باڵندەكان.\n18- گرفتی هەژدەیەم: راوكردن و بەندكردنی باڵندەكان.\nچارەسەر: بەردەوام بەشداربوونی نوێنەرانی دەستەی ژینگە و فەرمانگەكانی ژینگە، لەگەڵ بەرێزان پارێزگاران و قایمقامی قەزاكان، لە ئازادكردنی باڵندە كێوی و كۆچەرییەكان.\n19- گرفتی نوزدەیەم: نەبوونی فەرمانگەی ژینگە لە پارێزگای هەڵەبجە.\nچارەسەر: واژۆی رەزامەندییمان دا، لەسەر پێشنیازی پارێزگاری هەڵەبجە، بە دانانی بەڕێوەبەری فەرمانگەی ژینگەی هەڵەبجە، كە لە ئایندەیەكی نزیكدا دەست بەكار دەبن.\n20- گرفتی بیستەم: نەبوونی پسپۆڕی لای بەشێك لە رێكخراوە ژینگەییەكان.\nچارەسەر: سەردانی فەرمانگەی رێكخراوە ناحكوومییەكانمان كرد و، پێشنیازی ئەوەمان بۆ كردن، كە لەكاتی تۆماركردنی رێكخراوە ژینگەییەكاندا هەماهەنگییان لەگەڵ دەستەی ژینگە هەبێت، بۆ دیاركردنی پسپۆڕێتیی وردی رێكخراوە ژینگەییەكان.\n21- گرفتی بیست و یەكەم: كەمیی رۆڵی ئافرەتان لە بواری ژینگە پارێزیدا.\nچارەسەر: سەردانی ئەنجومەنی باڵای كاروباری خانمانی حكومەتی هەرێممان كرد، بۆ باسی یەكسانیی جۆری كۆمەڵایەتی و، نرخاندنی رۆڵی خانمان لە پاراستنی ژینگەدا.\n22- گرفتی بیست و دووەم : مەترسییەكانی پاشماوەی نەخۆشخانەكان.\nچارەسەر: سەردانی بەڕێز وەزیری تەندروستییمان كرد، بۆ باسكردی زیاتر دانانی ئۆتۆكلەیڤ و پڕۆژەی سەوزكردنی نەخۆشخانە و بنكە تەندروستییەكان.\n23- گرفتی بیست و سێیەم: كەمیی هۆكاری گواستنەوەی گشتیی و تاوەرەكانی گەیاندن.\nچارەسەر: سەردانی بەڕێز وەزیری گواستنەوە و گەیاندنمان كرد، بۆ باسكردنی گرنگیی گواستنەوەی گشتی و، پێكهێنانی لێژنەیەك لە نێوان دەستەی ژینگە و وەزارەتی رۆشنبیری و وەزارەتی گواستنەوە و گەیاندن، بۆ باسكردنی كاریگەرییەكانی تاوەر و ئەنتێنەكان.\n24- گرفتی بیست و چوارەم : نەبوونی یەكەی یەكسانیی جۆری كۆمەڵایەتی.\nچارەسەر: بەفەرمانێك بەرپرس و ئەندامانی یەكەی یەكسانیی جۆری كۆمەڵایەتی لە دەستەی ژینگە دیار كران، بۆ ئەوەی نوێنەرایەتیی دەستەی ژینگە لە كار و چالاكییەكانی ئەنجومەنی باڵای كاروباری خانماندا بكەن.\n25- گرفتی بیست پێنجەم: نەبوونی رووبەری سەوزایی ستاندارد لە هەندێك پڕۆژەكانی پێشوودا.\nچارەسەر: داهێنانی میكانیزمی لەبری سەوز، بۆ پابەندكردنی خاوەن پڕۆژەكان، بۆ سەوزكردنی هەمان رێژەی داواكراو و بە هاوكاری لەگەڵ وەزارەتەكانی پەروەردە و تەندروستی و شارەوانیی لە قوتابخانەكان، نەخۆشخانەكان، پاركە چۆڵەكانی نێو گەڕەكەكان.


بایی 9 ملیار دینار\nكانیدێكی هەڵبژاردن لە شاری موسڵ بایی موچەی 10 خولی تەواوی پەرلەمان پارەی داوە بەكڕینی 22 هەزاری كارتی دەنگدان كە نزیكەی نۆ ملیار دیناری عێراقییە.\nبەگوێرەی راپۆرتێكی ئەلمەدا كە "ناس كورد" بینیویەتی (22ی ئەیلولی 2021) ئەو كاندیدەی نەینەوا 22 هەزار كارتی دەنگدانی كڕیوە هەریەك بە 300 دۆلار بە دوو قیست كە یەكەمیان لە ئێستا و ئەویتر لەپاش كۆتاییهاتنی دەنگدان.\nهەر بەگوێرەی راپۆرتی رۆژنامە عێراقییەكە، لە نەینەوا پارەی كارتی دەنگدان بە دوو قیستە كە پێش و پاشی هەڵبژاردن دەدرێت، هۆكاری ئەمەش بۆ سەختی ركابەرییەكان دەگەڕێتەوە كە 200 قەوارە و لیست و 400 كاندید لە 8 بازنەی هەڵبژاردن بۆ پڕكردنەوەی 43 كورسی پارێزگاكە ڕكابەری دەكەن.\nزانیارییەكان ئاماژە بەوە دەكەن ئەو كاندیدەی كارتەكانی كڕیوە پەرلەمانتاری پێشووە و 6 ملیۆن دۆلاری پێداوە (نزیكەی 9 ملیار دینار) بە نرخی 300 دۆلار بۆ هەر كارتێكی دەنگدان.\nبەگوێرەی حساباتی رۆژنامەكە موچەی پەرلەمانتار بەبێ پاسەوان 7 ملیۆن دینارە، خولی پەرلەمانیش 4 ساڵە، ئەگەر ئەو پارەیەش ئەژمار بكرێت ئەو پەرلەمانتارە بۆ كڕینی كارت تەرخانی كردووە دەكاتە پارەی 10 خولی تەواو.\nهەر بەگوێرەی زانیارییەكانی ئەلمەدا كاندیدێكی تری شیعە كە لە حەشدی نەینەوایە چەكدارەكانی ناچاركردووە هەریەك 5 كارتی دەنگدان كۆبكەنەوە.\nكۆمسیۆنی باڵای هەڵبژاردنەكان رۆژی سێ شەممە دوورخستنەوەی دوو كاندیدی راگەیاند بەهۆی كڕینی كارتی دەنگدان لەگەڵ تۆماركردنی 100 سەرپێچی بانگەشە.\nكۆمسیۆن هەڕەشەی پەنابردن بۆ دادگا دەكات لەحاڵەتی دەركەوتنی هەوڵی تەزویر و فرۆشتنی كارتی دەنگدان.\nكازمی پەیامێكی بۆ دووەم ساڵیادی خۆپیشاندانەكان بڵاوكردەوە\n2021.10.01 - 22:10\nقائیمقامی سلێمانی لەبارەی ڕووداوەکەی بەختیاری ڕوونکردنەوە دەدات\nلێدوانێکى نوێ لەبەغداوە لەبارەى بەنزینەکەى هەرێم\n2021.09.19 - 23:42


پێكدادانی دوو ئۆتۆمبێل له هه‌ولێر برینداری لێكه‌وته‌وه\nعێراق... بەپێی زانیاری و داتاکانی وەزارەتی پەروەردەی عێراق، کە دەست (میدیا)کان کەوتوون، لە دامودەزگاکانی عێراق بە هەزاران بڕوانامەی ساختە ئاشکرا کراون،تەنیا لە 8 مانگی ساڵى 2018دا، لیژنە تایبەتەکانی وەزارەتی پەروەردە لە دامودەزگاکانی حکوومەت، هه‌زار بڕوانامەی ساختەیان ئاشکرا کردبوو.پێشووتر بڕیار بوو پێداچوونەوە بە هەموو ئەو بڕوانامانەدا بکرێتەوە، کە لەدوای ساڵی 2003 بەدەست هاتوون، بەڵام بەهۆی رێگرییەکان ئەو کارە نەکراوە.\n+ڕای لێژنە...سەفا غانم، ئەندامی لیژنەی پەروەردە لە پەرلەمانی عێراق رایگەیاند، بڕوانامەی ساختە لە عێراق بەربڵاوە، گوتی: "ساڵانە بە هەزاران بڕوانامەی ساختە ئاشکرا دەکرێت، تەنانەت بڕوانامەی ماستەر و دکتۆراش ساختە کراون".جەختی کردەوە، دامودەزگاکان وەکوو پێویست رێکاریان بەرامبەر ئەو کەسانە نەگرتووەتە بەر کە بڕوانامەی ساختەیان لێ ئاشکرا بووە، گوتیشی: "زۆربەی بڕوانامە ساختەکان بە پارەی زۆر لە ناوخۆ و دەرەوە کڕدراون و لە هەندێک شوێن خەڵکی باڵا لەپشتییانەوە". هەروەها گوتی: "لەدوای ئەوەی لە چەند ساڵی رابردوودا دەستەی دەستپاکی لە عێراق، بەدواداچوونی کرد بۆ ئەو دۆسێیە و توانرا نزیکەی شەش هەزار هاووڵاتی دیار بکرێن، کە بڕوانامەی ساختەیان دروست کردووە و 250 کەس لەوانە بە پلەی بەڕێوەبەری گشتی لە وەزارەتە جیاوازەکاندا دامەزرابوون"\n+سزای یاسایی... بەپێی ماددە 291ی یاسای سزای عێراقی، ساختەکردنی بڕوانامە تاوانە و خاوەنەکەی دەبێ تاوەکوو 5 ساڵ بگیرێت و ئەگەر فەرمانبەر بێت دەبێ لە پۆستەکەی لابدرێت و ئەو پارانەی لێ وەربگیرێتەوە کە بەهۆی ئەو بڕوانامەیە بەدەستی خستووە..\n+هەرێمی کوردستان... لەماوەی دوو ساڵی رابردوودا وەزارەتی خوێندنی باڵا زیاتر لە 240 بڕوانامەی ساختەی ئاشكرا كردووە، لەو چوارچێوەیەدا و، دواى ئەنجامدانى ڕاست و دروستى (صحة صدور) بەهەماهەنگى لەگەڵ لایەنى پەیوەندیدار بۆ ئەو بڕوانامانەى پێشکەش بە وەزارەت و زانکۆکان کرابوون، دەرکەوت ژمارەیەک لە بڕوانامەکان ساختەو (تەزویر)ن. هەندێك لەوانەشی بڕوانامەیان ساختە كردووە، مامۆستای زانكۆن و فەسڵ كراون، خاوەن بڕوانامە ساختەكانیش لەڕێگەی لیژنەیەكەوە دەدرێنە دادگا.\n+گوتە بێژی خوێندنی باڵا...بەگوتەی بەرپرسانی وەزارەتی خوێندنی باڵا، زۆربەی ئەو بڕوانامە ساختانەی ئاشكرابوون لە زانكۆ ئەهلییەكان بوون. د.جەمال كەمال، سەرپەرشتیاری گشتی زانكۆ و پەیمانگا تایبەتەكان لە وەزارەتی خوێندنی باڵا له‌لێدوانێکیدا بۆ میدیاکان رایگەیاند: "ئێمە بەدواداچوون بۆ بڕوانامەی ئامادەیی خوێندكارەكە دەكەین، دوای دەرچوونیش دووبارە بەدواداچوونیان بۆ دەكەین. من كە چوار ساڵە سەرپەرشتیاری زانكۆ و پەیمانگە ئەهلییەكانم، تا ئێستا 130 بڕوانامەی ساختەمان ئاشكرا كردووە كە زۆربەیان لە دوو ساڵی رابردوودا بووە”.\nهەروەها دەڵێت: "لە بڕوانامەی سێ مامۆستای زانكۆمان لە زانكۆیەكی ئەهلی لە هەولێر كۆڵیوەتەوە، دەركەوت ساختەن. یەكێكیان نەك هەر وانەی گوتووەتەوە، بەڵكو بەڕێوەبەری دڵنیایی جۆری زانكۆكەش بووە و بەرپرس بووە لە دڵنیابوون لە راست و دروستیی بڕوانامەی مامۆستاكان و هەڵسەنگاندنیشی بۆ وانەگوتنەوەی مامۆستاكان كردووە”.\n+لێپرسینەوەی ئیداری...بەشێك لەوانەی ماستەر و دكتۆرایان لە زانكۆ حكومیەكان خوێندووە، بڕوانامەكانیان ساختە بووە، بەڕێوەبەری گشتی فەرمانگەی توێژینەوە و پەرەپێدان لە وەزارەتی خوێندنی باڵا دەڵێت: "زیاتر لە 100 حاڵەتی ساختەكردنی بڕوانامەمان لە ماستەر و دكتۆرا هەیە. دوای ئاشكرابوونیان فەسڵ كراون، چونكە یەكێك لە مەرجەكانی دەستپێكردنی خوێندن ئەوەیە كە بڕوانامەی هەبێت، بەڵام ئەوان بڕوانامەی ساختەیان هێناوە. دوای فەسڵكردنیشیان لیژنەیەكی لێكۆڵینەوەیان لە زانكۆ لەسەر پێكهێنراوە كە لەلایەن زانكۆكان و داواكاری گشتییەوە بەداواداچوون بۆ دۆسیەكانیان دەكرێت”.\nلە کۆتایی دا....لەگەڵ راو بۆ چوونەکەی بەڕێز دکتۆر سالار باسیرەدام کە بۆ ڕێگرتن لەو دیاردەیە و بەرگریکردن لەمافی گشتی هەرچی زووە دەبىێت داواکاری گشتی بێتە سەرخەت بۆ ئەوەی ئەمان رێکارە یاساییەکە بگرنەبەر و کۆتایی بەم دیاردە قێزەوونە بهێنرێت.


پەکەکە و پارتى دوو حزبەکەى مانگی ئاب\nپارتى دیموکراتى کوردستان و پارتى کرێکارانى کوردستان "پەکەکە" نێوانی دامەزراندنیان لە مانگی ئابدا یەک رۆژە و لەسەر ئاستى سیاسی و سەربازییش بەردەوام پەیوەندییەکانیان خراپە و لە قۆناغی جیاوازیشدا شەڕى چەکداریى یەکیان کردووە. لەگەڵ ئەوەشدا لە زارى سەرۆکى پارتى دیموکراتى کوردستان و موراد قەرەیڵان، ئەندامى کۆنسەى سەرۆکایەتى کۆما جڤاکێن کوردستان "کەجەکە" راگەیەنرا کە هەردوولایان بڕیاریانداوە شەڕى چەکدارى لەگەڵ یەک نەکەن و بە "حەرامی سیاسی" ناویان برد.\nرۆژى 15ى ئابی 1984 پارتى کرێکارانى کوردستان دواى شەش ساڵ لە دامەزراندنى بەشێوەیەکى نهێنى و رێکخراوەیی، شەڕى چەکدارى لە دژى سوپای تورکیا راگەیاند و وا ماوەى 35 ساڵیشە شەڕەکە بەردەوامیی هەیە. بەو هۆیەیشەوە لە کورد و تورک و بەپێى ئامارەکان نزیکەى 50 هەزار کەس کوژراو و شەهیدبوون.\nهەرچى پارتى دیموکراتى کوردستانە رۆژى 16ى ئابی 1946 دامەزراوە و لەماوەى 73 ساڵی تەمەنیدا بەچەند وێستگەى سیاسى و سەربازیی گرنگدا تێپەڕیوە، دیارترینیشیان رێککەوتنى 11ى ئازاری 1970 و نسکۆی شۆڕشی ئەیلولە لە ساڵى 1975.\nپارتى و پەکەکە: ململانێ و ناکۆکی بەردەوام\nمێژووى پەیوەندییەکانى پارتى و پەکەکە مێژوویەکى ئاڵۆزە، بەپێى لێدوانى زۆرینەى بەرپرسانى ئەو دوو حیزبە کە بۆ راگەیاندنەکان داویانە بەردەوام گرژی و ئاڵۆزی و یەکتر تۆمەتبارکردن دەبینرێت، کێرڤى لێدوان و ململانێکان بەڕادەیەک بەرزبووەتەوە کە چووە قۆناغى شەڕى براکوژی و بەو هۆیەیشەوە سەدان پێشمەرگە و گەریلای کورد شەهیدبوون.\nبەشی زۆرى ململانێکانى پارتى و پەکەکە دەگەڕێتەوە:\nیەکەم: پرسی خاوەندارێتى لاى پەکەکە و پارتى هەمیشە جێگاى ناکۆکی بووە، هەریەکە لە پارتى و پەکەکە بانگەشەى خاوەندارێتى لە شۆڕشی کورد و بزووتنەوەى ئازادییخوازی خەڵکى کوردستان دەکەن و ئەوەش وایکردووە دووچارى ململانێى توند ببن لەگەڵ یەکترى.\nدووەم: عەبدوڵڵا ئۆجەلان و پەکەکە پارتى بەحزبێکى خێڵەکی دەزانن و رایانگەیاندووە کە پارتى ناتوانێ گوزارشت لە ئازارەکانى کورد\nبەوەى چینێکى خێڵەکی و بورژوازی دەستیان بەسەر پارتیدا گرتووە.\nسێیەم: پارتى دیموکراتى کوردستان بانگەشەى پەکەکە رەتدەکاتەوە بۆ خاوەندارێتى لە دۆزی کورد و پەکەکە بەحزبێکى پڕۆلیتاریاى دیکتاتۆر ناودەبات، پێیی وایە پەکەکە بڕواى بەئازادی کارى سیاسی نییە و لەهەر کوێ بتوانێت رێگە بەحزبی دیکە نادات کە کارى سیاسی بکات.\nچوارەم: پارتى و پەکەکە ناکۆکن لەسەر بەشەکانى دیکەى کوردستان بەتایبەت رۆژئاواى کوردستان. پەکەکە لەڕێگاى پارتى یەکێتیی دیموکراتیک "پەیەدە" و یەکینەکانى پاراستنى گەل "یەپەگە"ەوە دەستى بەسەر رۆژئاوای کوردستاندا گرتووە، هەرچى پارتى دیموکراتى کوردستان لەڕێگاى "هێزی پێشمەرگەى رۆژ" و ئەنجومەنى نیشتیمانى کورد لە سوریا "ئەنەکەسە"ەوە دەیەوێت بوونى خۆى لە رۆژئاواى کوردستان بسەلمێنێت و هەردوولاش هەوڵەکانى یەکتر رەتدەکەنەوە.\nپێنجەم: پارتى دیموکراتى کوردستان پەیوەندی پەیەدە بە رژێمەکەى بەشار ئەسەد بە "خیانەت و دووڕوویی سیاسی" ناودەبات، هەرچی پەکەکەیە پەیوەندی پارتى و تورکیا بە "خیانەتى گەورە" وەسف دەکات.\nشەشەم: سەبارەت بەبوونى پارتى کرێکارانى کوردستان و هێزەکانى پاراستنى گەل "هەپەگە" پارتى رەتیدەکاتەوە و پێیوایە هۆکارى لەشکرکێشییەکانى سوپای تورکیا بۆ سەر هەرێمى کوردستان و داواى چوونە دەرەوەى پەکەکە لە باشوورى کوردستان دەکات، لەبەرانبەردا پەکەکە ئەو بانگەشەیە رەتدەکاتەوە و پێیوایە پارتى هەوڵى لەناوبردنى پەکەکە دەدات و راشیگەیاندووە ئەوان باشوورى کوردستان دەپارێزن.\nکوژاندنەوەى ئاگری شەڕەکە.. بارزانى و قەرەیڵان چییان وت؟\nمەسعود بارزانى، سەرۆکى پارتى دیموکراتى کوردستان لە سەروەختێکدا ململانێى حزبەکەى لەگەڵ پەکەکە لەوپەڕى توندیدایە، هەفتەى پێشوو لە وتارێکیدا کە لە لاپەڕەى بارەگاى بارزانى بڵاوکرایەوە رایگەیاند "نابێت خوێنى کورد بەدەستى کورد بڕژێت. ئەمە بووەتە مەبدەئێکى تەواو".\nبەدواى ئەو قسەیەدا موراد قەرەیڵان، ئەندامى کۆنسەى سەرۆکایەتى کۆماجاڤکێن کوردستان رایگەیاند "دەفتەرى شەڕى ناوخۆمان بەشێوەیەک داخستووە کە هیچ کات نەکرێتەوە. زمانیشیمان ناگەڕێت بڵێین شەڕى ناوخۆ".\nئەو دوو راگەیاندنەى موراد قەرەیڵان لەکاتێکدایە کە ململانێکانى پارتى و پەکەکە چاوەڕوانى گرژبوونى زیاترى لێدەکرا، هاوکات لەسەر ئاستى رەسمى هیچ دانووستانێک لەنێوان پارتى و پەکەکەدا نییە، لەگەڵ ئەوەشدا لەسەر ئاستى گشتى ئەو دوو قسەیە "هیوابەخش" بوون و وەکو دەرفەتێک بۆ نزیکبوونەوەى پارتى و پەکەکە لێکدرانەوە.


به‌هۆی ته‌قه‌ی سه‌ربازانی ئیسرائیلییه‌وه؛ 184 فه‌ڵه‌ستینی شه‌هیدو برینداربوون\nله ئاكامی ته‌قه‌ی سه‌ربازانی ئیسرائیلی به‌ڕووی خۆپیشانده‌رانی فه‌ڵه‌ستینی له میانی خۆپیشاندانه‌كانی گه‌ڕانه‌وه‌ی گه‌وره له سنووری كه‌رتی غه‌ززه، چوار هاووڵاتیی فه‌ڵه‌ستینی شه‌هید بوون و 180 دیكه‌ش برینداربوون.\nله‌وباره‌یه‌وه ئه‌شره‌ف قودره، وته‌بێژی وه‌زاره‌تی ته‌ندروستی فه‌ڵه‌ستینی له كه‌رتی غه‌ززه، له به‌یاننامه‌یه‌كدا ڕایگه‌یاند، له میانی خۆپیشاندانه‌كانی گه‌ڕانه‌وه‌ی گه‌وره‌دا، چوار هاووڵاتیی فه‌ڵه‌ستینی شه‌هید بوون دوای كردنه ئامانجیان له لایه‌ن سه‌ربازانی ئیسرائیلییه‌وه.\nناوبراو راشیگه‌یاندووه، هه‌ر له‌و خۆپیشاندانه‌دا به ته‌قه‌ی سه‌ربازانی ئیسرائیلی، 180 فه‌ڵه‌ستینی برینداربوون كه 35یان منداڵن.\nله30ی ئاداری رابردووه‌وه تائێستا، هاووڵاتییانی فه‌ڵه‌ستینی كه‌رتی غه‌ززه له خۆپیشاندان له‌ژێر ناوی رێپیوانی گه‌ڕانه‌وه‌ی گه‌وره به‌رده‌وامن، ئه‌و خۆپیشانده‌رانه داوا ده‌كه‌ن په‌نابه‌رانی فه‌ڵه‌ستینی بگه‌ڕێنه‌وه شار و گونده‌كانیان و، ئه‌و گه‌مارۆییه‌ش كه ئیسرائیل به‌سه‌ر كه‌رتی غه‌ززه‌دا سه‌پاندوویه‌تی، هه‌ڵبگیرێت.


بەداخ و پەژارەیەکی زۆرەوە ڕۆژی دووشەممە ڕێکەوتی ٢ی پووشپەری ١٣٩٩ی هەتاوی بەرامبەر بە ٢٢ ـ ٠٦ ـ ٢٠٢٠ هونەرمەندی بە توانا و خۆشەویستی\nگەل کاک محەممەدئەمین ڕەسووڵی ناسراو بە "فەقی مینە" بە هۆی نەخۆشی کۆچی دوایی کرد.\nهونەرمەند فەقێ مینە لە بنەماڵەیەکی زەحمەتکێش و جووتیار گوندی ئاغەلان لە ناوچەی سەردەشت لە دایک بووە و سەردەمی مێرمنداڵی و گەنجی خۆی بە کشت و کاڵی و هاوکاری بنەماڵەکەی تێپەر کردووە. هەر لەو سەردەمەدا بە هۆی دەنگخۆشی و ئۆگری بە گۆرانی و بەندی کوردی دەبێتە یەکێک لە گەنجە دیارەکانی ناوچە.\nفەقێ مینە بە هۆی ئەوە باری ڕووحی و ڕەوانی خەڵکی ناوچەی لە باری کۆمەڵایەتی‌یەوە ناسیوە، هەوڵی داوە کە بە دانانی بەند و هۆنینەوەی حەیران ببێتە زمان حاڵی خەڵک و بە گۆرانی و حەیران باس لە دەرد و خەم و ئازاری گەلەکەی بکا.\nلەگەڵ دەستپێکردنی شۆڕشی گەلانی ئێران بە دژی حەمەرەزا شای پەهلەوی، فەقێ مینە وەک گەنجێکی دیار بەشداری لە خۆپێشاندان و لە کۆبوونەوەکان دا دەکا و دواتر وەک گەنجێکی بە هەست و نیشتمانپەروەر چەکی پێشمەرگایەتی لە هێزی موعینی ئەو کات لە ناوچەی سەردەشت لە شان دەکا و دەبێتە پێشمەرگەی حیزبی دێموکراتی کوردستان.\nفەقێ مینە پێش ئەوەی ببێتە پێشمەرگە، لە لایەن خەڵکەوە تەنیا وەک گۆرانیبێژ و حەیرانبێژ دەناسرا، بەڵام دواتر وەک مرۆڤێکی تێکۆشەر و پێشمەرگە لە نێو ئامیزی خەڵکدا پێشوازی لێدەکرا. فەقێ مینە وێرای ئەرکی پێشمەرگانەی، هاوکات گۆرانیبێژ و حەیرانبێژێکی دەنگخۆشی گەلەکەشمان بوو. لە کاتی پشوو و حەسانەوەی پێشمەرگەدا، فەقێ مینە بە گووتنی گۆرانی و بەند، شایی و ڕەشبەڵەکی لە سەر گوێسوانەی ماڵان و بەردەم بنکە و بارەگاکانی هێزی بە هێزی موعینی درووست دەکرد و لە کاتی بەفر و سەرما و باران دا بە حەیران و گۆرانی لە ژووری مەقەر و لە ماڵەکان دا دڵی هەموو لایەکی خۆش دەکرد، لە وەرزە جیاجیاکانی کوردستاندا و لە ڕۆژە مێژووی‌یەکانی حیزبدا و لە جێژن و کۆڕ و کۆبوونەوە و مەراسیمەکاندا دەبوو بە گوڵی نێو مەجلیس و بە گشتی بەشێکی بەرچاو لە کۆڕەکەی دەکردە کۆڕی بەزم و شایی.\nفەقێ مینە مرۆڤێکی خاکی و سادە و خەمخۆری گەل و نیشتمان بوو، خەڵکی خۆشدەویست و خەڵکیش ئەویان خۆشدەویست، ڕێزێکی زۆری لە خەڵک دەگرت و لە هەموو شوێنێک بە هۆی ناسیاوی و کەسایەتی تایبەت بە خۆی لە لایەن خەڵکەوە میوانداری و پێشوازی لێدەکرا و ئەویش بە حەق لە خەم و شادی خەڵکدا بە دڵەوە بەشداری دەکرد.\nفەقێ مینە دوای ساڵانێک پێشمەرگایەتی و بەهۆی بوونی بنەماڵەیەکی دەستکورت و هەژار بە ناچار لە سەر ئیزنی کۆمیتە شارستانی سەردەشت گەرایەوە نێو بنەماڵەکەی. فەقێ مینە گەڕایەوە نێوخۆی وڵات بەڵام هەموو کات دڵی هەر لە نێو پێشمەرگە و بنکە و بارەگاکانی حیزبدا بوو. ناوبراو لە نێوخۆی دەستی بە کاری هونەری کردەوە و تا کاتی ماڵئاوایی بە سەدان گۆرانی و بەندی فۆلکلۆری کۆن و بەندی نوێی تۆمار کردوون. گەلەکەمان شاهیدی بۆ ئەوە دەدا کە فەقێ مینە وێرای ئەوەی کە دەسکورت بوو، بەڵام هیچ کات ملی بە زۆرەملی‌یەکانی کۆماری ئیسلامی نەدا و بەردەوام بە چرینی حەیران و گووتنی بەند و گۆڕانی دەرد و ئازاری گەلەکەی باس دەکرد و لە خەم و شادی و ناخۆشی‌یەکانی خەڵکدا بەشداری دەکرد.\nئەگەر سەفەرێک بە نێو دەریای گۆرانی و حەیرانەکانی کاک فەقێ مینەدا بکەین، زۆر زوو بۆمان دەردەکەوێ کە ناوبراو ڕێچکەیەکی هونەری تایبەت بە خۆی هەبوو، حەیرانەکانی تایبەت بوون بە حەیرانی ناوچەی موکریان و بە ئەدەبیاتێکی خۆماڵیانەی پڕ لە وشەی هەست بزوێن و ئاشقانە و شۆڕشگێرانە حەیرانەکانی تۆمار دەکردن، بەشی زۆری حەیرانەکانیش هۆنینەوەی دەستی خۆی بوون.\nشارەزایی بە سەر حەیران دا تەنیا گوتن و دەنگ هەڵبرین نەبوو، بەڵکوو ناوبراو شارەزایەکی زۆری لە سەر گوند بە گوند و شاخ بە شاخی ناوچەکەدا هەبوو و جوغرافیای ناوچەی موکریان و هەر دوو بەشی باشوور و ڕۆژهەلاتی کوردستانی دەناسی، هەر بۆیە لە حەیرانەکانی دا وێرای لاواندنەوەی نازدار حەیران و کوڕە حەیران، هاوکات باسی لە جوانی و سرووشتی کوردستان دەکرد و سەفەرێکی خۆش و ڕەنگینی بە دۆڵ و بنار و بەرزایی و پێدەشتەکانی ناوچەدا پێدەکردی. حەیرانەکانی پێکهاتبوو لە گەرم کردنی دڵی دڵداران و بەسەرهاتی خەمهێنەری لێکدابرانی کوڕ و کچانی بە موراد نەگەیشتوو و لاواندنەوەی شەهیدەکان و سەربردەی شۆرەسوارانی کورد و چووکەڵەسواری هەڵەنگوتووی مەیدانی ڕمبازێنی نێو داستانە حەماسەییەکان.\nبەند و گۆرانی و پێهەڵگوتنەکانی تایبەت بە خۆی بوون. لە هیچ کۆڕێکی زیندوویی هونەریدا سەری بە سەر کاغەز و لاپەرەی نووسراوە دانەگرت، هونەرمەندێکی دەرەوەست و بێ مننەت بوو، لە دەربرینی وشە و هەست و سۆزی دڵدارانە دا ترسی لە کەسانی دیکە نەبوو، هەر بۆیە وێرای پێهەڵگووتن بە جوانی ژن، لە ئاست کەزیە و سینگ و مەمی ژن دا گەلێک بەندی جوانی گوتوون، لە ئاست ژنانی بە زۆر بە شوودراو و ژن بە ژنە دا، کیژی ڕوو سووری کوردی بە جوانکیلە و نازەنین و نازدار شوباندووە و لە هەمانکاتدا ئەوانەی کە زەختیان لە کچ و ژنانی نابەدڵ بۆ شووکردن کردووە بە گولەکی دەمێردان و بۆرەپیاو و ناحەز و دژوێن ناوبردوون.\nئەگەر لە کۆمەلگای ئێمەدا باسکردن لە سینگ و مەم ، بەرۆک و بەلەکی ژن، کەزیە و پرچی ژن، چاو و لێو ، کۆڵمە و گەردنی ژن بڤە و لۆمەیە، بەڵام لە گۆرانی‌یەکەنای فەقێ مینەدا وێرای ڕازاندنەوەیان و باسکردنیان بۆتە هۆی دڵخۆشی ئەوینداران و لەو سۆنگەیەوە فەقێ و مەلا ، حاجی و شێخ، کوڕ و کچ ، ژن و پیاو، بە گشتی کۆمەڵگای کوردەواری پێی هەڵدەپەرن و بەند و گۆرانی‌یەکانی سینگ بە سینگ لە خۆشی و شادی‌یەکان دا دەگوترێنەوە و تەنانەت لە لایەن مرۆڤە دەسترەنگینەکان لە سەر تۆڕی کۆمەڵایەتی بە پێی پێهڵگوتنەکان وێنەی شیاوی گۆرانی‌یەکان لە جوانی و ناحەزی دا مونتاژ کراون.\nفەقێ مینە ساحەبی چەندین حەیرانی بەناوبانگ و پڕ مانایە، یەکێک لە حەیرانەکانی تایبەت بە شەری حەماسەیی و قارەمانانەی هێزی پێشمەرگەی دێموکرات لە گوندی "ناوە" ی ناوچەی بانەیە و لەو دا وێرای دەربرینی هەست و سۆز، بە دەنگێکی بلاوێن، باس لە شەهیدی گەورەیی گەلەکەمان شەهید سەرگورد عەلیار دەکا و بەم شێوەیە شینگێری بۆ شەهیدانی ئەو شەرە قورسە دەکا و بە حەیرانەکەی دەچێتە نێو ناخی کۆمەلگای کوردەواری و هەستی خەڵک بۆ لای هێزی پێشمەرگە و شەهیدەکان رادەکێشێ.\nبەداخەوە بە هۆی ئەوە کە فەقێ مینە لە بواری دارایی دا دەستکورت بووە، نەیتوانیوە کە بەرهەمەکانی کۆبکاتەوە، بە سەدان گۆرانی و بە دەیان حەیرانی زارەکی و بە بێ موزیک بڵاو بوونەوە و هەندێکیان بە تەپڵ و نایە و تۆزەلە و لەم دوایانەش دا بە ئامێری ئۆرگ و ئامێری کارەبایی تۆمار کراون، هیچ شوێنێکی تایبەت نەبووە کە گۆرانی‌یەکانی لێ تۆمار بکا و دواتر بە بڕە پارەیەک لێی بکرێ و یا یارمەتیدەری بن بۆ ئەوەی بتوانی بە ئامێری سەردەم لە ستودیۆیێکی بەناوبانگ کارە هونەری‌یەکانی بە خاوێنی تۆمار بکات، هیچ لایەن و ئەنجوومەن و شوێنێکی تایبەت هاوکاری نەکردووە و یا سپۆنسەری نەکردووە.\nناوبراو بۆ بژیوی ژیانی خۆی گەرمێن و کوێستان و وەڵاغداری و توتنەوانی و کاری قورسی دیکەی کردوون و لە پەنا کار و کاسبی خۆیدا لە زەماوەند و لە بۆنە جۆراوجۆرەکانی دیکە دا لەگەڵ هاورێیانی دیکەی چۆتە نێو دونیای گۆرانی و بەندی کوردی و بە پووڵێکی زۆر کەم مەجلیس و زەماوەند و بۆنەکانی دیکەی بۆ خەڵکی ناوچە بەرێوە بردووە و دڵی خەڵک و بەشدارانی خۆش کردووە.\nئەگەرچی گۆرانی‌یەکانی یەکجار زۆرن بەڵام دەکرێ لە نێو ئەواندا ئاماژە بەو گۆرانیانە بکەی کە لایەنگرانی لە سەر یوتوب و ئینترنێت بڵاویان کردوونەوە.\nتاوانم دەبێ چی بێ لەیلم هۆ\nکچەکانی دەم چۆمی\nخوا لێت قەبووڵ ناکا\nبۆ کێت خۆ لە گوڵێ داوە\nکەسم نەدیوە وەک تۆ و چەندین بەند و گۆرانی و حەیرانی جۆراوجۆر کە لە سەر کاسێت و لە ماڵان زەبت و بڵاو بوونەوە.\n<< ئه‌رێ ده‌ڵێم جوانێ له ماڵان دووری ناتگه‌مێ خوشكی دوو برایان،\nچاوت به من بمێنن به‌وان ئه‌ستێران، ئه‌مما ئه‌گه‌ر ده‌دره‌وشێنه‌وه له بن په‌ری ئاسمانێ،\nڕه‌بی بسكت به من بمێنن به‌وێ مه‌ندۆكێ ئه‌گه‌ر هه‌موو به‌هاران دێته‌وه ده‌رێ له بن ڕندووه به‌فری ده كوێستانێ،\nئه‌من بریا با قه‌رز ئه‌ستێنێكی ماچان بام له بێور و بێوران له زیندوێ قه‌ڵه‌ڕه‌شێ\nله سه‌ركه‌نه ده‌فرۆشی ده گه‌وه‌لان ئه‌رێ هه‌ی بابه له پێچی كانیه‌ڕه‌شێ،\nنه‌وه‌ڵڵا له نێو شاری سه‌رده‌شتێ به‌ڵام هه‌موو ئێواران و سپحه‌ینان بۆ سێبووری دڵی خۆ چوو بایه‌مه زار ده‌ركی دژبانی ئی كه‌پرانێ. >>\n<< ئەوجا براینە برادەرینە!\nئەمن دەڵێم: بریا گوڵێک بام لە گووڵی دە کەسنەناسی\nهەڵستابام لە نەویان ,لە کەویان,\nنە بە خوای لە قووچەکی بڵباسی\nئەوجا دەمگووت: بریا شەتڵە ڕیحانێک بام لە سەر هەیوانێ ماڵێ بابی نازدار حەیرانێم هەموو ئێوارە و سبحەینانی\nئاوی ئیستکانانی دەبن کردبام سەری هەڵپساندبام بی دابامەوە لە تەنکەی دە ڕوومەتێ ،\nلە نێوانی سینگ و مەمکان نە بە خوای ئاامان لە بەروێ کەراسی>>\nفەقێ مینە تا کۆتایی تەمەن و لە زۆربەی مەجلیس و کۆڕ و کۆبوونەوەی خۆشی و شادی خەڵکدا وەک مرۆڤێکی خاوەن کەسایەتی دەرکەوت و لە دانیشتنەکانی دا بە شانازی‌یەوە باسی لەو سەردەمانە دەکرد کە چەکی پیرۆزی پێشمەرگایەتی لە شان کردووە و زۆرجار لە نێو خزم و دۆست و ئاشنایانی بە تاسەوە باسی دەورانی گەنجی و پێشمەرگایەتی دەکرد و تا سەریش وەفادار بە ڕێبازی دێموکرات مایەوە.\nبێ‌شک خزمەتەکانی چ لە بواری نیشتمانپەروەری و پێشمەرگایەتی‌یەوە و چ لە بواری کاری هونەری دا هەردەم بە زیندوویی دەمێنێتەوە و بە گشتی گۆرانی و بەند و حەیرانەکانی بۆ هەتا هەتایە و سینگ بە سینگ دەگوترێنەوە.\nلە کۆتایی دا هیوادارم کە لایەنگران و ئەویندارانی دەنگی کاک فەقێ مینە و دڵسۆزان بتوانن هەموو گۆرانی و حەیرانەکانی کۆبکەنەوە و بەم چەشنە ڕیز لە خزمەتە هونەری‌یەکانی بگرن و خوازیارانی هونەری میللی کەڵک لە بەند و گۆرانی و شێعر و دەنگی وەر بگرن.\nبە بۆنەی کۆچی دوایی ئەو هونەرمەندە نەمرەی گەلەکەمان سەرەخۆشی لە ئەندامانی بنەماڵەکەی، لە ئەویندارانی دەنگی فەقێ مینە و هونەرمەندان و خەڵکی ناوچەی سەردەشت و دەوروبەری و کوردستان بە گشتی دەکەم.\nرووحی شاد و جێگای بەهەشتی بەرین بێ و یاد و ناوی لە دڵان دا هەردەم زیندوو بێ.\n٢٣ ـ ٠٦ ـ ٢٠٢٠


شێرزاد شێخانی : هەڵبژاردنی پێشوەخت وەک کارەسات و دەستپێکی لێکترازان . – WTARIKURD\nلەوەتەی پارتی کۆتاییهاتنی ویلایەتی مەسعود بارزانی کردوە بەکێشەیەکی سیاسی گەورە کەدەیان قەیرانیشی بەدوای خۆیدا هێناوە ، هەڵوێستەکانی پارتی و پەرچەکردارەکانیان بەرامبەر بەپرۆژەو هەڵوێستی چوار لایەنەکەیتر زۆر توندو نابەرپرسانە بوە ، زۆرجار سنوری ئەخلاقی سیاسیشی تێپەراندوە ، کاتێک شەقوەشاندن و چاوسورکردنەوە لەپەرلەمانتارو هەرەشەی کوشتن لەوان و لەنوسەرو رۆژنامەنوسیشی تێکەوتوە ..\nئەو کەشە ناخۆشەی پارتی هێنایە کایەوە لەماوەی ئەم سێ مانگەی ئەخیرا ، کەشێک بوە ئارامی و سەقامگییری وڵاتەکەشمانی خستە بەردەم مەترسیەکی گەورەوە ، ئەوان وا ئەزانن کەسێک یا حزبێک دژی سەرۆکایەتی مەسعود بارزانی بێت کەواتە کەعبە ئەروخێت و وڵات وێران ئەبێت لەئاسمانەوە بەرد ئەبارێت بەسەر میللەتە داماوەکەمانەوە. لەتەسکبینی وزۆرجاریش لەهەستکردنیان بەکۆیلایەتی وا ئەزانن حوکمی بارزانی ئەبەدییەوە هێلی سوری بۆ ئەکێشن و باسی کۆتایی هاتنی ویلایەتەکەی بەکوفرێکی گەورە ئەزانن، تەنانەت رێز لەئیمزای خۆشیان ناگرن لەسەر ئەو یاسانەی رێگا نادەنە بارزانی تا هەتا سەرۆک بێت، جا ئەگەر ئەوان لەبارزانی بترسن یاخود بەزاتێکی موقەدەسی بزانن،لای خەڵکیتر بارزانی نەزاتی موقەدەسە نەپۆستەکەشی تا هەتایە، چونکە یاسا رێگا نادات تا هەتا حوکم بکات.\nلەماوەی رابردودا سەرجەم حزبەکەی پارتی بەسەرکردایەتی و کادیرو ئەندامانەوە کەوتنەخۆ بۆ ئەوەی بارزانی لەپۆستەکەیدا بەناهەق بهێڵنەوە،ئەڵێم بەناهەق،چونکە هیچ هەقێکی بەسەر پۆستەکەو میللەتەکەشی نەماوەو لەجیاتی دو ویلایەت دوساڵی دیاریشی پێشکەشکرا و ئەبو خۆی شەرمی بکردایە داوای زیاتری بکردایەو ریگای نەدایە حزبەکەی بپارێتەوە بۆ دو ساڵیتر بیکەنەوە سەرۆکێکی ماوەبەسەرچو.\nئەو نەفەستەنگی و شەرانگیزی و پیلانە ئیستخباریەکانیشیان بەکوشتنی سەرۆکی پەرلەمانو ئەندامانو نوسەرو رۆژنامەونوسو هەرەشەو چاوسورکردنەوە ونانبڕین و بەکارهێنانی قوتی خەڵک وەکو فشارێک بەسەر حزبەکانو هەوڵدان بۆ کڕینی ویژدانی هەندێ کەس، ئەمانە هەمویان ئیشارەتی دڵخۆشکەرنین بۆ ئەوەی لە هەڵمەتی هەڵبژاردنی داهاتودا بەهەمان ئەو نەفەسەو بەدەمارگییری و بگرە زۆر توندتریش پارتی کەشێکی نائارام دروست نەکات تارادەی خوێنرشتنی نەیارەکانیشی لەسەر شەقامەکاندا لەکاتی گەرمەی بانگەشەکانی هەڵبژاردندا.\nبۆیە ئەترسم لەجیاتی ئەوەی ئەم هەڵبژاردنە پێشوەختەی کە زۆربەمان چاومان لێیەتی ببێتە چارەسەر بۆ ئەو قەیرانە قوڵەی ئیستای سیاسی لەهەرێمەکەماندایە،کارەساتی گەورەتری لێبکەوێتەوەو خوێن شەقامەکانمان سور بکاتەوە.چونکە ئێستا کەسانێک سەر بەحکومەتی پارتی ودەزگای پاراستنیان ئامادەییان تیا بێت هەڵکوتنە سەر پەرلەمان و بەبریاری حزبەکەشیان دەست لەکەس نەپارێزن بەخودی سەرۆکی پەرلەمان و سکرتێر و سەرۆکی فراکسیۆنە نەیارەکانیان لەسەر هەمواری یاسای سەرۆکایەتی، هەڵبەت مناڵو تاڵەکانیان لەرۆژانی هەڵمەتی هەڵبژاردندا زۆر شتی خراپتریان لێ چاوەڕێ ئەکرێت، ئەبێ ئەوەشمان لەبیر نەچێت ئەمجارەیان هەڵبژاردنی سەرۆکەو لەوانەیە هەڵبژاردنی پەرلەمانیشی تێبکەوێت، کەواتە پارتی نەدەست لەتەزویرو تەزویرکاری هەڵئەگرێت بۆ زامنکردنی سەرکەوتنی مەسعود و حزبەکەی، نەدەستیش ئەپارێزن لەکاندیدەکانی سەرۆکایەتی و پەرلەمانیش، خۆ هێلکەبارانەکەی دکتۆر کەمالی سەید قادرمان بیر نەچۆتەوە، هیچ دوریش نیە کەشێکی خوێناوی بخوڵقێنن بۆ ئەوەی وەزعەکە بەلای خۆیان راکێشن، جا ئەگەر ئەمە لەکاتی هەڵمەتی هەڵبژاردندا روبدات،ئەبێ دوای هەڵبژاردن چیبکەن ئەگەر حزبەکانیتر یا کاندیدێک پێش سەرۆکیان یا لیستەکەیان بکەوێت لەهەڵبژاردندا.\nهیچ زەمانەتێک نیە پارتی بەو عەقلیەتە شەرانگێزو بەو کۆیلایەتی سەرکردەو ئەندامانی بۆ بارزانی وبنەماڵەکەی هەڵبژاردنێکی هێمنو ئارام بەرێوە ببەن،بۆیە پێموایە ئەگەر بێتو حزبەکان بەرەو هەڵبژاردنی پێشوەختە برۆن ئەبێ چاوەروانی کارەساتی گەورە بن کە لەنەتیجەدا لێکترازانێکی گەورەو بگرە شەری ناوخۆشی لێبکەوێتەوەو ببێتە ئەمری واقیع، چونکە من دەمێکە وتومە ژیان لەگەڵ ئەو پارتیەدا لەم وڵاتەدا زۆر زەحمەتە..زۆر زۆریش،چونکە تۆ لەگەڵ حزبێک مامەڵە ئەکەیت کە نازانێت شەرمو ریسوابونیش چیە.سیاسەتکردنیش لای ئەوان وەکو شوتی فرۆشتنە بەقسەی وەزیرێکیان..سەرۆکی ئەو حزبەش هەمو میللەت بەمەڕو ماڵات ئەزانێت، خاک خۆڵی کوردستانیش بە موڵکی بۆماوەی لەبابو باپیرانەوە ..\nئاریتما موحه‌ممه‌دی : كاتێ كورد مێژوو له‌بیر ده‌كات مێژووش له‌ناخیدا ونی ده‌كات ـ به‌شی چوار .


دەستگیرکردنی ژنێکی خەڵکی بیجاڕ و ڕاگوێزی بۆ زیندانی ئێڤین – زاگرۆس پۆست\nماڵەوە / سیاسی / دەستگیرکردنی ژنێکی خەڵکی بیجاڕ و ڕاگوێزی بۆ زیندانی ئێڤین\nهه‌ینی 20 ئاب 2021\tسیاسی, کوردستان, مافی مرۆڤ, هەواڵ 22 جار خوێنراوه‌ته‌وه\nرۆژی هەینی ٢٨ی جۆزەردانی ١٤٠٠ی هه‌تاوی “نەسرین کیانپوور” تەمەن ٣٤ ساڵ، خەڵکی شاری “بیجاڕ” لەلایەن هێزە ئەمنییەکانی ڕژیم له فڕۆكه‌خانه‌ی “تاران” دەستگیر کرا.\nبە وتەی سەرچاوەیەکی ئاگادار لە بەندیخانەی ئێوین، “نەسرین کیانپوور” بە مەبەستی کار کردن ڕووی كردووه‌ته هەرێمی کوردستان و به هۆكاری ته‌تاو بوونی مۆڵەتی مانەوە، لەڕێگای فڕۆکەوە دیپۆرتی ئێرانیان کراوه‌ته‌وه و هه‌ر به‌و هۆیه‌وه لەلایەن هێزە ئەمنییەکانی فڕۆکەخانەی تاران دەستگیر کراوە.\nناوەندە ئەمنییەکانی ئێران تۆمەتی هاوکاری لەگەڵ حیزبە کوردستانییەکان و هەروەها پشتیوانی لە تیرۆریزمیان خستووەتە پاڵ “نەسرین کیان پوور” و دوای دوو حەوتوو لێپرسینەوە بۆ بەندی ٥ی بەندیخانەی ئێڤین گوازراوەتەوە.\nشایانی باسه له دوای دوو مانگ دەستبەسەر کرانی “نەسرین کیانپوور” ناوبراو هێشتا دادگایی نەکراوە و هەر لە بەندیخانەی ئێڤینی “تاران” ڕاگیراوە.


پارێزگاری كەركوك بەوەكالەت رێگری لەدەستبەكاربوونی فەرمانبەرانی كورد دەكات\nپارێزگاری بە وەكالەتی كەركوك رێگری لە دەستبەكاربوونی 18 كارمەندی كورد لە فەرمانگەی تەندروستی كەركوك دەكات كە لەلایەن وەزارەتی تەندروستییەوە بە رەسمی دامەزراون.\nبڕیاردەری ئەنجومەنی پارێزگای كەركوك، لە لێدوانێكیدا بۆ (هەواڵ)، رایگەیاند:”لە مانگی سێی ئەمساڵەوە وەزارەتی تەندروستی عێراق ئیمزای لەسەر دامەزارندنی 18 كارمەندی كورد بۆ فەرمانگەی تەندروستی كەركوك كردووە، بەڵام راكان جبوری پارێزگاری كەركوك بە وەكالەت رێگرە لە دەستبەكاربوونیان، كە لە بنەڕەتدا هیچ گرفتێكی یاساییان نییەو تەنها بیانوویان بۆ دەدۆزێتەوە”.\nئەڵماس فازڵ بڕیاردەری ئەنجومەنی پارێزگای كەركوك لە لێدوانێكدا ئەوەشی بۆ هەواڵ ئاشكرا كرد كە لە ئێستاشدا پارێزگار بە وەكالەت بە نوسراوێك داوای ئەوە دەكات كە كار بە سەرژمێری ساڵی 1957 نەكرێت و ئەو بڕیارە هەڵبوەشێتەوە”.\nبەوتەی ئەڵماس فازڵ، راكان جبوریان لە پێشێلكارییەكانی بەرانبەر كورد ئاگادار كردۆتەوە رێگر دەبن لە هەر جۆرە كارێكی نایاسایی كە بیەوێت بیكات، هەروەها راشیگەیاند:”ئەگەر ئەنجومەن بتوانێت دانیشتینی ئاسایی خۆی بباتەڕێوە ئەوە راكان جبوریش ناتوانێت ئەو هەنگاوە خراپانە دژی كورد بنات”، وتیشی:”لە ئێستاشدا پێمان راگەیاندووە بە هەر شێوەیەك بێت رێگرین لە ئەنجامدانی ئەو كارانەی”.\nئەڵماس فازڵ، باسی لەوەشكرد:” لە هەنگاوێكی دیكەشیدا كە تەنها مەرامی دروستكردنی كێشەیە بۆ كورد، راكان جبوری داوای چۆڵكردنی خانووەكانی بەرانبەر گەڕەكی گۆڕەپانی ئاهەنگەكان دەكات بەبیانووی ئەوەی ئەو زەویانە موڵكی حكومەتن و نەوتاوین، بەڵام نە ئەو بڕیارە و نە هیچ بڕیاریكی لەو شێوەیەی بۆ ناچیتەسەرو بەهەموو شێوەیەك دژی دەوەستینەوە، ئەستەمە بتوانێت زیان بە ماڵی هیچ كوردێك بگەیەنێت”.\n6/29/2018 11:34:24 PM


سوید هاوسەرگیری مناڵان پەسەند ناکا\nحکومەت تەنها دوو هەفتە بەر لە هەڵبژاردنەکانی ئەمساڵ بڕیاریدا کە گرێبەستی هاوسەرگیری لەگەڵ منداڵ کە لەدەرەوەی وڵات ئەنجامدراوە لە سویددا پەسەند نەکرێت.\nئەمە لە کاتێکدا کە ئەنجوومەنی یاسایی سوید (Lagrådet) ئەم پێشنیازە ڕەتدەکاتەوە، بەڵام وەزیری کۆچی سوید هیلێن فریتزون سوورە لەسەر ئەم بڕیارە و دەڵێ.\nئەم بڕیارە مافەکانی منداڵان بەهێز دەکات و حکومەت لەم ڕووەوە زۆر جدییە، لەبەر ئەوەی منداڵ دەبێ منداڵ بێت.\nلە سویددا ئەو کەسەی تەمەنی لە خوار ١٨ ساڵەوە مافی هاسەرگیری کردنی نییە و قەدەغەیە. بەڵام لە چەندین وڵاتی دیکە یاساکان سەبارەت بەم پرسە جیاوازن.\nبۆیە هەتاوەکو ئێستا ئەو هاسەرگیریانەی لە دەرەوەی وڵاتی سوید ئەنجامدراون ئەگەر کەسەکەش لە ژێر ١٨ ساڵەوە بوو بێت، لە سویدیشدا گرێبەستی هاوسەرگیرییەکەی پەسەند کراوە.\nبەڵام بەپێی ئەم پرۆژە یاسایەی حکومەت بڕیاری لەسەرداوە، ئەگەر یەکێک لە کەسەکانە تەمەنیان لەکاتی ئەنجامدانی هاوسەرگیرییەکەدا منداڵ بوو،وە کاتێک هاتبێتە سوید تەمەنی هەر لە خوار ١٨ ساڵەوە بوو بێ، ئەوا ئەو گرێبەستی هاوسەرگیرییە لە سویددا لە داهاتوودا پەسەند ناکرێت.\nئەگەر تەمەنی یەکێک لەو کەسانەی لە وڵاتەکانی خۆیان بە شوودرابن یان ژنیان بۆ هێندرابێت و تەمەنیان لە خوار ١٨ ساڵەو بێت، بەڵام لە کاتی هاتنیان بۆ سوید تەمەنیان ١٨ ساڵی پڕ کردبێتەوە، ئەوا ئەم یاسا ئەوان ناگرێتەوە.\nکۆی سه‌ردان: 18044210


دکتۆر ئەحمەدی مەلا: کوردستان وەک نیشتمان لە دیدگای سیاسی لایەنەکانی هەرێمدا بوونی نییە\nهەرێمی کوردستانی عێراق لەناو کۆمەڵێک قەیران و ناکۆکی سیاسیدا دەژی و هێشتاش ئاسۆیەک بۆ چارەسەرکردنی ئەو ئاڵۆزیانە دیارنین هەرچەندە بڕیاریشە لە کۆتایی مانگی نۆدا هەڵبژاردن بکرێت.\nدکتۆر ئەحمەدی مەلا، نوسەر و لێکۆڵەر دەڵێت لە ئێستادا هەر ئەوەندەیە کە هیوا بخوازرێت تا لایەنە سیاسییەکانی هەرێمی کوردستان بتوانن بە شوێن چارەسەریەکدا بگەڕێن بۆ ئێستا و ئایندەش، بەڵام وەک دەڵێت ئەمەش کارێکی زۆر قورس و سەختە لەو ڕوانگەیەوەی کەڵەکە بوونی کێشەکانی ساڵانی ڕابردوو زۆرن و لە سەرەتاشەوە بە شێوەیەکی نادوروست دەست بە کاری سیاسی کراوە.\nدکتۆر ئەحمەدی مەلا ئاماژەش بەوە دەکات کە دەنگدان چەمکێکە لە چەمکەکانی پێکهێنانی کۆی سیستەمی دیموکراسی، وەلێ بە تەنها دەنگدان بەس نییە و دەڵێت لە هەرێمی کوردستانی عێراق کارکردنەکە لەسەر خاکێکی بڵە و زەمینەسازییەکی ئەوتۆ نەکراوە تا دیموکراسی لەسەر ئەو خاکە ڕەگی خۆی دابکوتێت.\nلە میانەی وتووێژەکەیدا لەگەڵ بەڵێن ساڵح، دکتۆر ئەحمەدی مەلا باسیش لەوە دەکات بەهۆی کەموکوڕیەکانەوە، وەک گەمەیەکی ناشرین لە چەمکی دیموکراسی دەڕوانرێت لە کۆمەڵگەی کوردیدا وە دەڵێت کاتێک مرۆڤ بتوانێت ئازادانە دەنگ بدات ئەوا یانی پاراستنیبوونی خۆی لەناو کۆمەڵگەدا، وە دەشڵێت ئەو باسکردنەی دیموکراسیش تەنها لەبەر ئەوەیە بە دەرەوەی کۆمەڵگەی خۆمان بڵێین ئەوەتا ئێمە دیموکراسین و تەباین لەگەڵ ئازادییەکان و لەگەڵ مافەکانی مرۆڤدا، بەڵام لە کۆتاییدا لایەنە سیاسییەکانی هەرێمی کوردستان لایەنێک نین دیموکراتی بن.


:: PM:03:26:30/08/2020 \nله‌ڕووی میكانیكییه‌وه په‌ستانی هه‌وای هه‌موو تایه‌یه‌كی ئۆتۆمبێل ''35Psi بۆ 40Psi'' پاوانه، له‌كاتی كه‌مبوونی ئه‌م بڕه گڵۆپێك له‌سه‌ر داشبۆڕدی ئۆتۆمبێله‌كه‌ت داده‌گیرسێت كه هه‌وای تایه‌كان كه‌م بووه‌ته‌وه، له هه‌ندێك ئۆتۆمبێلی مۆدێل تازه‌دا تایه‌كه‌یش دیاری ده‌كات.\nشێرزاد وسوو ئه‌ندازیاری میكانیك و شاره‌زا له بواری ئۆتۆمبێلدا بۆ ''وشه'' گوتی، كاتێك گڵۆپی تایه داده‌گیرسێت، له هه‌ندێك ئۆتۆمبێل ده‌بێ پشكنینی سه‌ره‌تایی بۆ سپێره‌كه‌شی بكرێت، پاشان 10 خوله‌ك لێبخوڕێت بۆ ئه‌وه‌ی بزانرێت كێشه‌كه چاره‌سه‌ر بووه یان گڵۆپه‌كه كوژاوه‌ته‌وه له داشبۆڕده‌كه.\nشارەزایان دەڵێن، فەرامۆشکردنی ئەم ئاماژەیە کارەساتی بەدواوەیە\nزیاتر گوتی، به‌ڵام ئه‌گه‌ر گڵۆپی تایه لێدانی هه‌بوو، واته كاتێك سویچ ده‌كه‌یته‌وه فلاش لێ ده‌دات هه‌ڵده‌بێت و ده‌كوژێته‌وه، ئه‌وه مانای ئه‌وه‌یه كه یه‌كێك له هه‌سته‌وه‌ره میكانیكییه‌كانی تایه‌كان به‌و مه‌رجه نییه كه له‌گه‌ڵ ئه‌قڵی ئۆتۆمبێله‌كه ڕێكخراوه، واته پێوه‌ندی پچڕاوه كه ده‌بێت به كۆمپیوته‌ر ڕێكبخرێته‌وه یان هه‌سته‌وه‌ره میكانیكییه‌كه‌ی له‌كار كه‌وتووه و ده‌بێ بۆی دابنرێته‌وه و دووباره ڕێك بخرێته‌وه.\nئه‌وه‌یشی ڕوون كرده‌وه، كاتێك تایه‌كان كێشه‌یان نییه و هه‌واكه‌یان گونجاوه، به‌ڵام گڵۆپه‌كه له داشبۆڕده‌كه نه‌كوژاوه‌ته‌وه پێویسته له‌ڕێی شاره‌زای كۆمپیوته‌ره‌وه چاره‌سه‌ر بكرێت.


Home›هەواڵ›کوردستان›دادگای تورکیا بڕیار لەسەر داخستنی (هەدەپە) دەدات\nئەمڕۆ سێشەممە، ئاژانسی هەواڵی ئەنادۆڵ بڵاویکردەوە، بڕیارە سبەی دادگای دەستووری تورکیا یەکەم دانیشتن لەسەر دۆسیەی داواکاریی داخستنی پارتی دیموکراتی گەلان (هەدەپە) بۆ بڕیاردان لەسەر قبوڵکردن یان قبو نەکردنی سکاڵانامەکە ئەنجامبدات.\nئاژانسی هەواڵی ئەنادۆڵ لە راپۆرتێکیدا باسی لەوەکردووە، ئەو نوسەرەی دادگا کە ئەرکی خوێندنەوەی دۆسیەکەی پێبەخشرابوو، راپۆرتێکی لەسەر دۆسیەکە ئامادەکردووە و پێشکەش بە دەستەی دادگای دەستووریی کردووە.\nئەو ئاژانسە تورکییە ئەوەشی خستووەتەڕوو، لە ئەگەری پەسەندکردنی سکاڵاکەدا، ئەوا بە مەبەستی بەرگری لەخۆکردن بۆ هەدەپە دەنێردرێت و پێویستە ئەو پارتە لەو ماوەیەدا کە دادگا بۆی دیاریدەکات، بەرگری لەخۆکردن ئەنجامبدات، داخستن یاخود بڕینی بەشە بودجەی پارتەکە پێویستی بە بڕیاری 10 ئەندام لە کۆی 15 ئەندامی لیژنەی دادگای باڵای دەستووریی هەیە و دواتریش، بڕیارەکە بە هەدەپە رادەگەیەندرێت و لە رۆژنامەی فەرمیشدا بڵاودەکرێتەوە.\nئەم هەوڵەی دادگاش لەکاتێکدایە، ماوەیەکە لە توركیا هەوڵێک هەیە بۆ داخستنی پارتی دیموکراسی گەلان (هەدەپە)، لەلایەن پارتەکەى رەجەب تەیب ئەردۆغان سەرۆککۆماری تورکیا و هاوپەیمانەکەی پارتی نەتەوە پەرستی ئەو وڵاتەوە.


ئاڵای ئێران دەبینرێت بەسەر ئۆتۆمبیلێکەوە کە کاری حکومی دەکات لە شاری دیمەشقی سوریا. [خاوەنی وێنە: جەمیل عەبد]\nرێکخراوێك کە لەلایەن ئێرانەوە پشتیوانی ماددی دەکرێت و سەر بە حیزبوڵای لوبنانیە کارەکانی لە سوریا فراواندەکات بەناوی ئەنجامدانی بنیاتنانەوە و دابینکردنی کۆمەكەوە، چالاکوانانی سوری بە دیارونایان وت.\nچالاكوانه‌كان جیهاد بینایانتۆمەتبارکرد بە شاردنەوەی ئامانجی سەرەکی خۆی: بەکرێگرتنی لاوان بۆ خزمەتکردن لە ریزەکانی حیزبوڵادا و بەدەستهێنانی گرێبەستی گەورەی عەقارات کە پشتیوانی گرنگی ماددی بۆ سوپای پاسدارانی شۆڕشی ئیسلامی ئێران (پاسداران) بەدەستدەهێنێت.\nپارێزەرێكی سوری، بەشیر بەسام بە دیارونای وت رێکخراوەکە ماوەیەکە داروپەردوو لادەبات و چەند بینایەك لە چەند ناوچەیەکی سوریا نۆژەندەکاتەوە "جگە لە دابەشکردنی کۆمەکی خواردەمەنی و پارە، بەتایبەتی لە ناوچە دوورەدەستەکان".\nوتی سەرەڕای رووکاری ئاشکرای مرۆیی چالاکییەکانی رێکخراوەکە، "قازانجی راستەوخۆیان بۆ پاسدارانە" بە ئاسانکاری بۆ فراوانبوونی بەنێو سوریادا و "بردنەوەی زۆرێك لە گرێبەستەکانی کەرتی گشتیی حکومەتی سوریا".\nوتی ئەمە وادەکات جیهاد بینا داهاتی نوێ بەدەستبهێنێت لە گەنجینەی سوریا، راستەوخۆ بێت یان لەڕێی لایەنەکانی سەر بە خۆیەوە لەڕێگەی کۆمپانیایەکی سورییەوە.\nتەرکیز لەسەر شارۆچكه‌یه‌كی سنووری\nبەسام ئاماژەیکرد بەوەی لەڕێگەی جیهاد بیناوە، پاسداران تەرکیز دەخاتە سەر هەوڵەکانی لەنێو شاری ئەلبوکەمالی دێرەزووردا، کە لەوبەری شاری قائیمی عێراقه لەسەر سنوورەكه.\nوتی پێگە ستراتیژییەکەی وادەکات شارەکە کلیلی سەرەکی بێت بۆ پاسداران "کە هەوڵدەدات کۆنترۆڵی ئەلبوکەمال بکات تا رێگەیەکی سەلامەت و هەمیشەیی هەبێت بۆ عێراق".\nوتیشی میلیشیاکانی سەر بە پاسداران ئامادەییەکی بەهێزیان هەبووە لە ناوچەکە لەوکاتەوەی دەستیان بە فراوانکاری کردووە، بەتایبەتی حیزبوڵا، کە بەچڕی له ئەلبوکەمالدا جێگیربووه و ژمارەیەك نوسینگەی جیهاد بینای لەوێ کردۆتەوە.\nبەسام وتی: "شایەتحاڵان دەڵێن ئۆتۆمبیلەکانی رێکخراوی جیهاد بینایان بینیووە کە یاوەری کراون بە هێزەکانی حیزبوڵا لە کاتی دانانی کارگۆی کۆمەکدا و ئەوانیدی چوونەتە نێو ئەو گەڕەکانەی کە بوونەتە ناوەندی سەربازی یان بۆ نێو ئەو شارۆچکانەی بوونەتە بنکەی سەربازی بۆ میلیشیاکان."\nوتیشی ئەم ئۆتۆمبیلانە یاوەری و پارێزگاریی سەربازییان پێدراوە، "کە ئاماژەیەكه بەوەی چەکیان پێیە".\nبەسام وتی جیهاد بینا لەلایەن حیزبوڵاوە لە بەیروت دامەزرا و بووە هێڵی پێشەوەی فراوانخوازیی ئێران لە لوبنان بەناوی کاری پەرەپێدانەوە.\nوتی کاتێك شەڕ لە سوریا دروستبوو، "رێکخراوەکە بووە ئامرازی فراوانخوازی لە سوریا لەڕێگەی ئەو کۆمەکەی دابەشدەکرا لە ناوچە دوورەدەستەکان کە کارەساتیان تێدا دروستبووە بەهۆی ئاکامە ئابورییەکانی شەڕی بەردەوامەوە".\nوتیشی کاتێك رێکخراوەکە جێپێی خۆی قایمکرد، "توانی چەند ناوەندێك دابمەزرێنێت لە ناوچەکانی دیکەی وەك دیمەشق و ناوچەکانی دەوروبەری، هه‌روه‌ها دێرەزوور و هەندێك ناوچەی حەلەبیش".\nبەسام ئاماژەیکرد بەوەی جیهاد بینا "سەرەتا چەند ناوەندێکی خزمەتگوزاری پزیشکیی کردەوە کە دەستیان دەگەیشت بە خێزانەکان و دەیانتوانی خەریکی راکێشانی خەڵك بن".\nچالاکوانێكی خۆجێی، جەمیل عەبد بە دیارونای وت لە دێرەزوور رێکخراوەکە کۆنترۆڵی ده‌یان ماڵ و موڵکی کردووە بە کڕینیان لە خاوەنەکانیان یان بەکرێگرتنی دوورمەودای خانووبه‌ره و زەوی.\nوتی ئەم چالاکیانە تەرکیزیان لەسەر گەڕەکی جه‌معیاته له ئەلبوکەمال، "کە کرایە بنکەی سەربازی و شوێنی نیشتەجێبوونی چەکدارەکانیان و خێزانەکانیان".\nفشار لە سورییەکان دەکرێت بۆ فرۆشتن\nعەبد وتی: "لەلایەن میلیشیاکانەوە فشار لە دانیشتوانیش دەکرێت لە شارەکە تا ناچاربن موڵکەکانیان بفرۆشن، جا لەڕێگەی هەڕەشەوە بێت، دەستگیرکردن یان داخستنی دوکانەکانیان."\nئاماژەیکرد بەوەی زۆربەی مامەڵەکان لەڕێگەی نوسینگەی ئاسایشی هاوڕێیانه‌وه دەکرێت، کە مامەڵەکان رێکدەخات و تەواویان دەکات دوای ئەوەی خاوەنی موڵەکەکە لەلایەن جیهاد بیناوە دەنێردرێتە لایان.\nوتی جگە لە بەدەستهێنانی موڵك، جیهاد بینا لاوانیش رادەکێشێت بۆ نێو حیزبوڵا بە موچەی مانگانەی نزیکەی 200 دۆلار و ئاماژەیکرد بەوەی حیزبوڵا بەمدویایانە دەستیکردووە بە پێدانی موچەکانیان بە لیره‌ی سووری.\nوتیشی ئەمە دەکرێت ئاماژەبێت بەوەی "پاسداران و میلیشیاکە دراوی بیانییان نەماوە".\nهه‌روه‌ها وتی دامەزراندن لەنیو حیزبوڵادا "بە فشارکردن ئەنجامدەدرێت لەو لاوانەی کە دەبێت خزمەتی سەربازی یان یەدەگ ئەنجامبدەن،" جگە لە قۆستنەوەی دۆخی دارایی سەخت و بێکارییان.\nشەرەفمەندانەترە لە کەنداو.


حاجیەکان بازرگانی بەردی بەنرخ لە عێراق دەبوژێننەوە\nبۆ زۆرێك لەو حاجیانەی سەردانی شاری پیرۆزی شیعەی نەجەف دەکەن لە عێراق، کڕینی ئەنگوستیلەی بەنرخ بەشێکی بنەڕەتیی ئەو ئەزمونەیە.\nزەڕەنگەرێك کە شوێنێکی ستراتیژیی هەیە بەرامبەر دەروازەی نزرگەکە، ئەنگوستیلەیەك دەپشکنێت لە بازاڕی سەرەکیی شاری پیرۆزی نەجەفی عێراق لە 13 ئەیلولدا. [حەیدەر حەمدانی / ئاژانسی فرانس پرێس]\nهەرکاتێك محەمەد غەفوری سەردانی نەجەف بکات، بە بەردێکی بەنرخەوە لەسەر پەنجەی دەگەڕێتەوە. وەك بۆ چەندین حاجیی تر، لە سەردانکردنی ئەو شارە پیرۆزەی عێراقدا کڕینی ئه‌و ئەنگوستیلانه‌ی بەردی بەنرخیان به‌سه‌ره‌وه‌یه بەشێكی بنەڕەتیی ئەزمونەکەیە.\nغەفوری، کە دوو ئەنگوستیلەی قورسی لەدەستی راستدا و سێیەمیانی لەدەستی چەپدا بوو لە دوایین سەردانیدا، وتی ئەوانە تەنیا بەشێکی کەم بوون لەو کۆمەڵەی هەیەتی.\nحاجییەکی 60 ساڵ کە لە بەحرەینەوە هاتبوو، رۆبێکی سپیی له‌به‌ردا و ملپێچێکی بەدەوی له‌ملیدا، وتی کۆمەڵە به‌رده‌كه‌ی رەنگە سامانێکی کەمی بۆ خەرجکرابێت، بەڵام "بەردەکان بەهایەکی بێهاوتایان هەیە، نرخەکەی هەرچەندێك بێت".\nخولیای غەفوری بۆ ئەنگوستیلانه‌ی نه‌جه‌ف كه بەردی بەنرخیان به‌سه‌ره‌وه‌یه، بەردی عەقیق، یاقوت یان فەیروزە، خولیای زۆربەی حاجیانی تریشه کە سەردانی ئەو شارە دەکەن بۆ نزاکردن لە مەزاری ئیمام عەلی.\nدوکاندار فەیاز ئەبو غونه‌یمی، 45 ساڵ، وتی کڕیاران لە "سعودیە، ئێران، بەحرەین، کوەیت، پاکستان و لوبنان"ەوە دێن.\nلەم شارەدا کە چەندین كاسبیی خێزانی ناسراون بە قەبارە و جۆری بڕینی بەردە بەنرخەکانیان، حاجیەکان خۆیان ده‌كه‌ن به دوکانەکەی ئەبو غونه‌یمەدا یه‌كسه‌ر دوای سەردانکردنی نزرگەی برازای پەیامبەر محەمەد.\nئەبو غونه‌یم وتی: "زۆرێکیان ئەنگوستیلە یان تەزبیحێك دەکڕن وەك یادەوەری حەجەکەیان بۆ خێزان و هاوڕێیانیان لە ماڵەوە."\nکێبڕکێی وڵاتانی دەرەوە\nلە بازاڕی سەرەکیی نەجەفدا، کە شوێنێکی ستراتیژیی هەیە و روویکردۆتە دەروازەی نزرگەکە، رۆژمێری ئاینی شیعە کۆنترۆڵی ژیانی بازرگانانی بەردی بەنرخی وەك ئەبو غونه‌یم دەکات.\nبۆنە ئایینیە سەرەکیەکان کە تێیاندا بە ملیۆنان دەڕژێنە نەجەفەوە کاتی بوژانەوەیە، بەتایبەتی لەبەرئەوەی نرخەکان بەرزدەبنەوە بەهۆی زیادبوونی داواوە، کە وادەکات بەنرخترین ئەنگوستیلەکان بەهەیان بچێتە هەزاران دۆلار.\nبەڵام هەموو حاجیان ئامادەنین بڕی زۆری پارە بدەن.\nعیسا موسا، بازرگانێکی 70 ساڵان، وتی كاسبی کەمبۆتەوە چونکە ئەم بازاڕانە پڕبوون لە هاوردەی هەرزانی تورکی، چینی، تایلەندی و ئێرانی.\nموسا وتی: "ئێستا بوومەتە فرۆشیاری ئەنگوستیلە لەکاتێکدا پێشتر زەڕەنگەر بووم."\nهه‌رچی عەلی ئەنوەریشه، شانازی بەوەوە دەکات لەسەر پیشەی کلتوریی نەجەف بەردەوام بێت، کە باجی خۆی هەیە.\nوتی: "کاڵای زەڕەنگەریی تورکی و تایلەندی بە گرام دەفرۆشرێن، لەکاتێکدا ئەنگوستیلەی نەجەف بە تاك دەفرۆشرێت، لەنێوان 40,000 بۆ 50,000 دیناردا،" یان نزیکەی 35 بۆ 40 دۆلار، بەبێ نرخی بەردەکە.\nهەندێك کڕیار ئەنگوستیلەی لە دەرەوە دروستکراوی خۆیان دەهێنن بۆ بەردەکان، تا لە دوکانەکانی نەجەفدا ببڕدرێنەوە.\nئەنگوستیلەی هاوردەکراو بە باوه‌ش دەفرۆشرێن، هەر پارچەیەی بە شتێك زیاتر لە 10 دۆلار، لەکاتی پشووە ئاینیەکانی وەك مانگی پیرۆزی موحەڕەم یان یادکردنەوەی ساڵانەی ئەربەعینیدا.\nکڕیاران و سەردانکەران گەڕەکەکانی بازاڕەکە پڕدەکەن، مه‌تاهه‌یه‌ك لە دوکان درستکراون بە بەردی زەردی ناوچەی کەربەلا و ناوه‌كانیان به مۆزایكی شین لەسەریان نەخشێنراون.\nئەم بازاڕە کە پڕە لە نەخشەسازیی ئیسلامی لە وەرزەکانی پشوودا زیاتر شوێنی پیاوانی ئایینی نەجەف و خوێندکارەکانیانە، بە ناوخۆیی و بیانییه‌كانه‌وه، کە ژمارەیان بە 25,000 دەخەمڵێنرێت.\nزۆرێك لەوانه یەك یان چەند ئەنگوستیلەیەکیان لەدەستدایە، زۆربەی کات دەستی راستیان -- کە نیشانەی ئه‌وه‌یه موسڵمانی شیعەن و لاسایی ئیمامی عەلی دەکەنه‌وه.\nبۆ تەندروستی و بەختی باش\nبۆ حاجییان، کڕینی ئەنگوستیلەیەکی نەجەف بۆ زۆرێك وەك دوایین نەریتی ئایینیی دەبینرێت.\nوەك شێخ جاسم مەندەلاوی، 42 ساڵ، بۆ ئاژانسی فرانس پرێسی روونکردەوە، هەندێك بەرد "بەخشین دەهێنن وەك عەقیقی یەمەنی، لەکاتێکدا زمڕوت مژدەی سەرکەوتنە".\nوتی ئەنگوستیلە بە عەقیقی شینەوە یان یاقوتی زەردەوە دەتوانرێت بە 100,000 دینار (85 دۆلار) یان زیاتر بفرۆشرێت.\nمحەمەد شەماراتی، 30 ساڵ، کە بازرگانی بەردە بەنرخەکانە، روونیکردەوە کاڵای "هەرەپێویست" کوارتزی نەجەفە، بەردێکە کە لە شوشە دەچێت بەڵام وەك بەرد رەقە و لەو بیابانەدا هەیە کە دەوری شارەکەی داوە.\nفازل ئەبو عەبدوڵا، 50 ساڵ، وتی ئەو بەردانەی ئەو دەیانفرۆشێت هێزی تیمارکردنیان هەیە.\nوتی: "بۆ نمونە یاقوتی زەرد بۆ لێدانی دڵ باشە و دەتوانێت چاره‌سه‌ری زەردووییش بکات لە منداڵاندا" لەکاتێکدا بەردەکانی دیکە دەتوانن لە "بەختی خراپ و دێوودرنج" بەدوورتبگرن.\nشەماراتی وتی ژنی رەبەنی لاو ئەم ئەنگوستیلانە دەکڕن بۆ دۆزینەوەی مێرد.\nبۆ ئەبو عەباسی 40 ساڵ لە ناوچەی دەرەوەی نەجەف، ئەنگوستیلە کە دێڕی قورئانی تێدا هەڵکەنرابێت یان یەكێك لە 99 ناوەکەی ئەڵڵا (خودا) دەتوانێت کەسی لەدەستکەر بپارێزێت.\n"هەندێکجار گەشت بە ناوچە بیابانیەکاندا دەکەم و دەکرێت هەرکاتێك بێت بە چەك هێرشبکرێتە سەرم،" وتی، لەکاتێکدا دووکانەکان دەگەڕا بۆ بەردێکی شیاو.


ئاراز مستەفا: فرەژنی و جیاوازی ژیانی کۆمەڵایەتی\nدیاره به‌درێژایی مێژووی مرۆڤایه‌تی ژن له‌ژێر چه‌مۆکی پیاودا چه‌وساوه‌ته‌وه و ته‌نها بۆخزمه‌ت کردن و سه‌رچاوه‌ی سێکسی که‌ڵکی لێوه‌رگیراوه، بێگومان ئەوەش به‌هۆی ئه‌وه‌ی که‌پیاو خاوه‌ن هێز و عه‌زه‌ڵاتی جه‌سته‌ییه، لێ ژن به‌پێچه‌وانه‌وه، به‌ڵکو هه‌رنه‌یتوانیوه په‌رچه‌کردارێکیشی هه‌بێت به‌رانبه‌ر ئه‌و سته‌مه‌ی که به‌رده‌وام له‌لایه‌ن پیاوه‌وه لێی ده‌کرێت! هه‌رئه‌وه‌ش وایکردووه پیاو زاڵم و ژن مەزڵوم بێت. هۆکارێکی تر که‌هێنده‌ی تر ژنی بچوک کردۆته‌وه دیینه، به شەرعیەت پێدانێک به‌و نایه‌کسانیه...\nکەمال غەریب: کۆتایی بە ژیانی خۆت بهێنیت شکۆداتر دەبێت لەوەی سەرت\nکۆتایی بە ژیانی خۆت بهێنیت شۆدارتر دەبیت لەوەی سەرت شۆڕکەویت و قڕوقەپ لێدانیشیت و خۆتبخۆیتەوە کوڕانی حیزبیش لەوپەڕی چێژوخۆشیدابن ؟ خەڵکی ووڵاتەکەمان گیریان خواردووە بێ نان و بێ ئاو و زۆپایەک لەو سەرماییەی ڕوسیا ! پیاوەکانی حیزب و میلیشیاکانیان دەڵێن خەتای پەکەکە و عێڕاقە ، شیمالی حەبیب جێ...\nشەماڵ سابونکەرانی: کۆچی گەنجان و کاوێژی بەرپرسان\nماویەکە بەشێکی ئەوروپا سەرقاڵی کێشەی کۆچبەرانە ، وەک میدیاکانی جیهانو لۆکاڵیەکانی کاولستانەکەی جوت بنەماڵە باسی ئەکەن ژمارەیەکی بەرچاوی ئەو کۆچبەرانە کوردنو ، خەڵکی هەرێمی کوردستانن ، ئەوەی مایەی هەڵوێستەیە نە لایەنێک نە پسپۆرێک نە ئەم بەناو زانکۆیانە بیر لەوە ئەکەنەوە بەدواداچونو لێکۆلینەوەیەکی...


ڕێگاکانی پێشێلکردنی مافی ڕادەڕبڕین دەچێتە بەردەم “ئەنجومەنی شورەیی” – بزاڤی خزمەت\nڕێگاکانی پێشێلکردنی مافی ڕادەڕبڕین دەچێتە بەردەم “ئەنجومەنی شورەیی”\nهەرچەندە پێشێلکردنی مافەکانی ڕادەڕبڕین و باری نائاسایی و قەیرانی ئابووری گۆڕانی ڕژێم لە ڕۆژەڤیشدا نەمێنێت، بەڵام بەردەوام دەبێت لە دروستکردنی کێشە. دادگای مافی مرۆڤی ئەوروپی بەپێی یاسایەک لە سالێ 2013، ئەو سکاڵایانەی تۆمار دەکرێن، ڕەوانەی ئەنجومەنی قەرەبوکردنەوەی مافیکەنای مرۆڤ لە وەزارەتی دادی دەکات. هەروەها ئەو سکاڵایانەی لەلای دادگای دەستووری ئەنجام دەدرێت سەبارەت بە پێشێلکردنی ماف و دواتر ئەنجامی دەبێت، دووبارە ڕەوانەی ئەو ئەنجومەنە دەکرێت. سکاڵاکە دوای چەند ساڵێک، بە قەرەبوکردنەوەی 200 یاخود 300 لیرەی تورکی کۆتای پێدێت. ئەم ژمارەیە نە ئەو زوڵمەی ڕوویداوە کۆتای پێدێنێت، نە ڕێگری لەو پێشێلکارییانە دەگرێت.\nهیلال کۆسە لە ڕۆژنامەی جومهەرییەت، باسی ئەو پێشێلکارییانە دەکات کە سیاسییەکان لە زیدانەکاندا ڕووبەڕووی بونەتەوە.\nزیندانیکراو حەسەن ئۆزان لە گرتوخانەی ئێدێرنە نامەیەکە ئاراستەی هاوسەرەکەی مونەوەر ئیلتیمور دەکات، بەڵام لەلایەن ئەنجومەنی خوێندنەوەی نامەکان لە بەرواری 7 ی کانوونی یەکەمی 2007 بڕیاری هەبوونی چەند کێشەیەک دەکات و نامەکە لەناو دەبات. هۆکارەکەیش ئەوەیە کە گوایە هەندێک بوختانی لەخۆ گرتووە کە دەبێتە تۆمەت بۆ کارمەند لە دەزگاکانی حکومەت. کاتێک دادوەری سزادان بڕیارەکەی قبوڵ کرد و سکاڵاکان رەتکرایەوە، دۆسیەکە لە سالی 2008 دا ڕەوانەی دادگای مافی مرۆڤی ئەوروپی کرا. دادگای مافی مرۆڤی ئەوروپا لە ساڵی 2016 سکاڵای ئۆزان و هاوشێوەکانی یەکخست و بڕیاری ئەوەی دەرکرد کە پەیڕەوی ناوخۆ پێشێل نەکراوە. ئەنجومەنەکە لە ڕۆژی 25 ی حوزەیرانی 2018 دا بڕیاری دەرکرد. ئۆزان بەهۆی پێشێلکردنی مافی هەواڵ ناردنەوە، بڕیار درا کە 300 لیرەی تورکی قەرەبوو بکرێتەوە. لە بڕیارەکەدا هاتووە کە بڕیای گرتووخانەکە سەبارەت بە نامەکە بێبنەما بووە. هەروەها ئۆزان نامەیەکی لە 1 ی ئابی 2007 ئاراستەی هاوسەرەکەی کرد، بەڵام دووبارە بە تۆمەتی پروپاگەندەی گروپی تیرۆرستی و بوختان کردن بۆ هێزی گرتوخانەکە، دەستگیرا بەسەر نامەکەدا. ڕووبەڕووبونەوە یاساییەکەی ئۆزان دوای 11 ئەنجامی هەبوو. ئۆزان لە 25 ی حوزەیرانی 2018 دا بەهۆی پێشێلکردنی مافەکانییەوە، بڕیاردرا بە 300 لیرەی تورکی قەرەبوو بکرێتەوە.\nکەسێکی دیکە بەناوی سێرکان گونگۆر لە گرتوخانەی ماڵاتیا بەهۆی ئەوەی کتێبێکەوە کە ڕێگە نەدرا بەدەستی بگات، سکاڵای تۆمار کرد. بەڵام سکاڵاکە لە 20ی نیسانی 2011 ڕەتکرایەوە. دواتر گونگۆر لە دادگای مافی مرۆڤی ئەوروپی سکاڵای تۆمار کرد. دادگاکە دۆسیەکەی ڕەوانەی ئەنجومەنی قەرەبوو کرد. گونگۆر لە 5 ی شوباتی 2016 دا سکاڵایەکی لەلای ئەنجومەنەکە تۆمار کرد. کۆمسیۆنەکەش لە بەرواری 8 ی تشرینی دووەمی 2016 بڕیاریدا بەهۆی پێشێلکردنی مافەکانی، بڕیاری قەرەبوی 250 لیرەی تورکی بۆ دەرکرد. گونگۆر دژی کەمی ئەو بڕە پارەیە، سکاڵایەکی تۆمارکرد. دادگای ئەنقەرە لە 23 ئازاری 2017 دا بڕیاری کۆتای خۆی دەرکرد و ئاماژەی بەوەدا کە ئەو بڕە پارەیەی ئەنجومەنەک بڕیاری لەسەر داوە دروستە و هیچ کێشەیەکیشی لەگەڵ یاساکانی دادگای مافی مرۆڤی ئەوروپیدا نییە.\nلە حاڵەتێکی دیکەدا توران گونان لە گرتوخانەی تەکیرداغ نامەیەکی بۆ هاوڕێکەی نارد. بەشێکی نامەکە لە 13 ی شوباتی 2012 دا بە بیانوی “بێجگە لە زمانی تورکیا نابێت زمانی دیکە بەکار بهێنرێت”، دەستی بەسەرداگیرا. دواتر دادگای تەکیرداغ بڕیارەکەی پەسەند کرد. گونان لە تشرینی دووەمی 2012، لە دادگای مافی مرۆڤی ئەوروپی سکاڵای تۆمارکرد. دادگاکەش سکاڵاکەی ڕەوانەی ئەنجومەنەکە کرد. دواتر ئەنجومەنەکە بڕیاریدا بە بڕی 300 لیرەی تورکی قەرەبوی گونان بکاتەوە.\nهەواڵەکانی ئەمڕۆ 2018.7.16


٥ هاووڵاتیی دیکەی کورد لە شاری پاوە دەستبەسەر کران\n13:52 - 20 رەشەمه 2712\nئاژانسی کوردپا: هێزە ئەمنیەکانی حکوومەتی ئیسلامیی ئێران ٥ هاووڵاتییان لە شاری پاوە و لە ماڵی خۆیاندا دەستبەسەر و بۆ شوێنێکی نادیار راگواستووە.\nبەپێی راپۆرتی ئاژانسی هەواڵدەریی کوردپا، رۆژی شەممە رێکەوتی ١٩ی رەشەممە ٥ هاووڵاتیی کورد بەناوەکانی جەهانبەخش ئەحمەدی، محەممەد نیگاری، موعتەسەم شافێعی، قانع حاتەمی و بابک عەباسی لەلایەن هیزە ئیتلاعاتییەکانەوە لە شاری پاوە دەستبەسەر کران.\nهێزە ئیتلاعاتییەکان جگە لە دەستبەسەر کردن، دەستیان بەسەر کۆمپیوتێر و کۆمەڵیک کەرسەی شەخسیی ئەو هاووڵاتیانەشدا گرتووە.\nهەتا کاتی بڵاوبوونەوەی ئەم هەواڵە لە هۆکاری دەستبەسەر کردن و شوێنی راگیرانی ئەو هاووڵاتیە کوردانە هیچ زانیارییەک لەبەر دەستدا نییە.\nهەروەها چەند رۆژ پێش ئێستا بەختیار و فەردین رەسووڵی، یاسرکاکایی، موختار ئەحمەدی، کەیهان عەزیزی و داود غەفاری لەلایەن هێزە ئیتلاعاتییەکانەوە لە شاری پاوە دەستبەسەر کران.\nلە ماوەی چەند رۆژی رابردوودا سەرجەم ١٢ هاووڵاتیی کورد لە شاری پاوە لەلایەن هێزە ئەمنیەکانەوە دەستبەسەر کراون کە هەندێک لەو کەسانە چالاکی فەرهەنگیی ئەو شارە بوون.\nدەگوترێت ئەو چالاکە فەرهەنگیانە بەهۆی پەرچەکردار بەبێ حورمەتییەکانی مەلا \_"قادر قادری\_" ئیمام جومعە و نوێنەری وەلی فەقێ لە شاری دەستبەسەر کرابوون.


ماڵپەڕی بۆنەکان - یانەی هەلۆ لە یەكەم یارییدا سێ خاڵی لە دهۆك وەرگرت\nت یەکەم 04\tبڵاوکراوەتەوە لەلایەن ئەحمەد محمد خوێندراوەتەوە 2183 جار\nیانەی هەلۆ لە یاریگای خۆیدا میوانداری یانەی دهۆكی كردو بە دوو گۆل بەرامبەر بە گۆلێك سەركەەوتنی تۆمار كرد.\nلەگەڵ دەستی پێكردنی یاری و لە خولەكی 2 یاریزان یادگار یونس عەلی یانەی دهۆكی بە گۆلێك پێشخست، دوای شەش خولەك یاریزان شاهیر عەنتەر لە خولەكی 8دا توانی لەلای راستەوە تۆری یانەی دهۆكی بهەژێنیت گۆلێكی جوان بۆ یانەی هەلۆ تۆمار بكات و یارییەكەی هێَنایەوە خاڵی سفر، یارییەكە بەو شێوەیە بەردەوامی هەبوو گێمی یەكەم بە یەكسانی بە گۆلێك بۆ هەردوولا تەواوبوو.\nگێمی دووەم یاریزانانی هەردوولا بە ئاستێكی نەرم ترسەوە دابەزینە نێو گۆرەپان و یارییەكە زیاتر لە ناوەراستی گۆرەپان دەبیندرا، لە خولەكی 58 لە هێرەشێكدا یاریزانانی یانەی هەلۆ توانیان گۆلی دووەمی خۆیان لە رێگای یاریزان عامر فازل تۆمار بكەن و ورەیەكی باشتریش بە جەماوەر و خۆیان بدەن، دوا بە دوای ئەو گۆلە یاریزانانی هەردوو خۆیان لە ترسەوە رزگار كرد و هێرەشەكانی هەر دوولا درێژەی هەبوو، بەڵام بەهێزی هیڵی بەرگری و پەلەكردنی هێرەشبەرانی هەردوو یانە رێگەربوو لە تۆماركردنی گۆلی زیاتر، یارییەكە بە سەركەوتنی یانەی هەلۆ بە دوو گۆل بەرامبەر بە گۆلێك بە كۆتا هات و سێ خاڵی یەكەم یاری شەمەندەفەری خولی تۆپی پێی كوردستان خرایە نێو هەگبەی یانەی هەلۆ.\nجەلال سەعید- بلێ\nMore in this category: « گران به‌هاترین یاریزان دوور ده‌خرێته‌وه\tسوپاسی فلۆرنتینۆ پێرێز ده‌كه‌م »\nHomeوەرزشییانەی هەلۆ لە یەكەم یارییدا سێ خاڵی لە دهۆك وەرگرت


مه‌سرور بارزانی پێشوازی له باڵیۆزی به‌ریتانیا له عێراق ده‌كات\n2017 January, 28\nئه‌مڕۆ 28/1/2017 (مه‌سرور بارزانی) راوێژكاری ئه‌نجوومه‌نی ئاسایشی هه‌رێمی كوردستان له میانه‌ی پێشوازیكردنی له (فرانك بێیكه‌ر) باڵیۆزی به‌ریتانیا له عێراق و شاندی یاوه‌ری رایگه‌یاند، گه‌یشتنی كورد به مافه‌كانی ده‌بێته فاكته‌ری سه‌قامگیری و چه‌سپاندنی زیاتری یه‌كسانی له نێوان خه‌ڵكی ناوچه‌كه، كه له نه‌ته‌وه و ئاین و مه‌زهه‌بی جیاواز پێكهاتووه.له‌دیدارێكدا، كه به‌ئاماده‌بوونی (جۆن شارپ) هه‌ڵسوڕێنه‌ری كونسوڵی گشتی به‌ریتانیا له هه‌ولێر به‌ڕێوه‌چوو،دوا په‌ره‌سه‌ندنه سیاسی و سه‌ربازییه‌كانی ناوچه‌كه و چۆنیه‌تی به‌ڕێوه‌بردنی مووسڵ دوای نه‌مانی داعش تاوتوكرا.\nله دیداره‌كه‌دا مه‌سرور بارزانی رۆشنایی خسته سه‌ر گفتوگۆ و هه‌نگاوه‌كانی نێوان لایه‌نه سیاسیه‌كانی كوردستان بۆ چاره‌سه‌ركردنی جیاوازییه‌كانی ناوخۆ و جه‌ختی له پێویستی یه‌كریزی هێزه‌كانی كوردستان كرده‌وه بۆئه‌وه‌ی به هێزی زیاتره‌وه روبه‌ڕووی ئه‌گه‌ر و پێشهاته‌كان بێته‌وه له پێناو به‌دیهاتنی ویست و به‌رژه‌وه‌ندی هاووڵاتیانی كوردستان.هه‌روه‌ها باسی له نه‌خشه‌ڕێگه‌ی سه‌ربه‌خۆیی كوردستان كرده‌وه، كه ویستێكی هاوبه‌شی هێزه‌كانه و رایگه‌یاند،  گه‌یشتنی كورد به مافه‌كانی ده‌بێته فاكته‌ری سه‌قامگیری و چه‌سپاندنی یه‌كسانی نێوان گه‌لانی ناوچه‌كه.\nله‌لای خۆیه‌وه باڵیۆزی به‌ریتانیا له عێراق باسی له سیاسه‌ت و ستراتیژی وڵاته‌كه‌ی له عێراق كرد و دووپاتی له به‌رده‌وامی یارمه‌تی و هاوكاری وڵاته‌كه‌ی له شه‌ڕی تیرۆریستانی داعش بۆ هه‌رێمی كوردستان كرده‌وه.


سمنتا؛ سیستەمی وتار و نووسراوەی ئەلەکترۆنی بە دەقی کامڵ\nسیستەمی وتارەکان و کۆپیە ئەلەکترۆنییەکان بە دەقی کامڵ، واتە "سمنتا"، بە لەبەرچاو گرتنی پێداویستی زانکۆکان، ڕێکخراوە فێرکارییەکانی باڵای وڵات، توێژەران و لێکۆڵەران بۆ دابین کردنی سەرچاوە زانیاریەکان و دەستپێڕاگەیشتنی خێرا و ئاسان بەو سەرچاوانە دیزاین کراوە و بە مەبەستی قازانج و بەرژەوەندی لە کڕین، هاوبەشی و سوودبردن لە سەرچاوەی زانیاریە زانستیەکان درووست کراوە. ئەم سیستەمە دەرگایەکە بۆ هاوبەش کردنی سەرچاوە زانستیەکان بە مەبەستی جێگیرکردنی کولتووری هاوبەش کردنی سەرچاوە زانیاریەکان لە ناو دامودەزگا فێرکاری و توێژینەوەکان و کەڵک وەرگرتن لە کاراییە زانستیەکانی ئەم کارە لە هاوبەش کردن و کەڵک وەرگرتن لە وتارە ئەلەکترۆنیانەی کە ئامادەی پێشکەش کردن بە لێکۆڵەران و توێژەران و خوێندکارانن.\n"سمنتا" تەواوی هەوڵی خۆی دەدات تا بە بەرز کردنەوەی ئاستی کوالیتی و خزمەتگوزاری و هەروەها زیاد کردنی جۆرەکانی خزمەتگوزاریەکانی خۆی، چەترێک بێت بۆ ناوەندەکانی زانستی و لێکۆڵینەوەیی وڵات کە جێی متمانە و باوەڕ بێت. ئەم سیستەمە کە بە پلان داڕشتن و هەوڵی پسپۆڕانی ناوخۆی وڵات دیزاین کراوە و بە ئەنجام گەیشتوە، توانیویەتی ڕوانگە و ئاڕاستەیەکی نوێ لە بواری دابین کردنی وتارەکان و دەستپێڕاگەیشتنی زانستی درووست بکات. دەستپێڕاگەیشتن بە داتابەیسی offline و online-ی پسپۆڕی و گشتی و هەروەها خێرایی زۆر لە خستنەڕوو و جێبەجێ کردنی زانیاریەکان، تەنیا بەشێکن لە خزمەتگوزاریەکانی سمنتا. بەشێک لە ئیمکانیاتی سمنتا بریتین لە:\nدەستپێڕاگەیشتن بە زیاتر لە 95 لە سەدی پێگە زانستیەکان\nپێشکەش کردنی دەستپێڕاگەیشتنی لەسەر هێڵ بە پێگە زانستیەکان\nکردنەوەی حیساب بۆ بەکارهێنەر\nدابین کردنی سەرچاوە لە 1 تا 8 چرکە لە هەر کاتێکی شەوانەڕۆژدا\nدابین کردنی ناوەڕۆک و سەرچاوەکانی خوازراو لە لایەن بەشە زانستی و توێژینەوەکانی وڵات بە شێوازی شەوانەڕۆژی\nکۆنتڕۆڵ و تەرخانکردنی شاڕژ بە بەکارهێنەران\nبەڕێوەبەرایەتی حیسابی تاک سەبارەت بە ئاستی داگرتنی سەرچاوەکان\nکەمکردنەوەی ئاستی هەڵە بە کەڵک وەرگرتن لە ستانداردی نێودەوڵەتی DOI\nپشتیوانی 7*24 کە چوارچێوەی کاریی ئەم سیستەمە لە ڕکابەرەکانی جودا کردوەتەوە. ئامادەیی پسپۆڕانی ئەم بەشە بۆ پێشکەش کردنی خزمەتگوزاری بە بەکارهێنەران و ناوەندەکان لە ڕێگای تەلەفوون یان ئینتەرنێت.\nیەکێک لە ڕێگاچارەکان و ئامانجەکانی سەرەکی سمنتا پێشکەشکردنی خزمەتگوزاری بە تەواوی بەشە زانستی و توێژینەوەکان و هەروەها ناوەندە فێرکاریەکانی وڵاتە. بۆ گەیشتن بەم ئامانجە بڕیارمان دا تا دەرفەتی دەستپێڕاگەیشتن و کەڵک وەرگرتن لەم خزمەتگوزاریانە بۆ تەواوی ئاستەکانی زانستی ئامادە بکەین، بۆیە پێشکەش کردنی ئەم خزمەتە بە دوو شێوەی شاڕژی ساڵانە(Charge Base) و شاڕژ لەسەر ئاستی مەسرەف(Usage Charge) ئەنجام دەبێت کە ناوەندەکان دەتوانن هەریەک لەو دوو حاڵەتە هەڵبژێرن و کەڵکی لێوەربگرن.\nبۆ زانیاریی زیاتر سەردانی ناونیشانی وێبسایتی سمنتا بکەن.


👁 ئەم بابەتە 13,736 جار بینراوە\nباکووری کوردستان - سەرلەبەیانیی ئەمڕۆ هێزەکانی پۆ [ زۆرتر... 👁] ✖ ✖ 25 15 ✔ 99% ✍ هـ.ب. 20-12-2017 0:00:00\n📊 دەریاچەی ورمێ تا دەچێت وشکتر دەبێت ئامار و راپرسی\n📅 کاتی تۆمارکردن Dec 20 2017 11:39AM\n👁 ئەم بابەتە 2,261 جار بینراوە\nسەرۆکی ناوەندی ژیانەوەی دەریاچەی ورمێ لە پارێزگای [ زۆرتر... 👁] ✖ ✖ ✖ 0 1 ✔ 93% ✍ م.ب. 20-12-2017 11:39:00\n📊 لە ماوەی دوو مانگدا 26 ئۆتۆمبێل لە کەرکوک دزراون ئامار و راپرسی\n📅 کاتی تۆمارکردن Dec 20 2017 11:36AM\nڕۆژنیوز - ڕێباز سەباح لە دوای ڕووداوەکانی 16ی ئوک [ زۆرتر... 👁] ✖ ✖ ✖ 0 1 ✔ 91% ✍ م.ب. 20-12-2017 11:36:41


رووسیا: دانوستاندنێن ھەولێر و بەخدایێ وێ ئارامییا ئیراقێ موکم بکە - دارکا مازی\nرووسیا: دانوستاندنێن ھەولێر و بەخدایێ وێ ئارامییا ئیراقێ موکم بکە\nنوونەرێ بەرەدوامێ رووسیا فه‌ده‌رال ل نەتەوەیێن یه‌كبوویی راگەھاند، رووسیا ھێڤیدارە ڤالاھیا دەستھلاتێ ل ئیراقێ درست نەبە و پەیوەندی و ژ ھەڤ تێگهشتنا ھەولێر و بەخدایێ بەردەوام بە.\nڤاسیلی نیبینزیا نوونەرێ رووسیا ل نەتەوەیێن ھەڤگرتی گۆت: «ھێڤیدارین فراکسیۆنێن مەزنێن پارله‌مه‌نا ئیراقێ د وێ دەما کو دەستوورێ ب وان دەستیشان کریە، کەسەکێ ژ بۆ پۆستا سەرۆک وەزیرێ ئیراقێ دەستنیشان بکن و رێ نەدن ڤالاھییا دەستھەلاتێ درست ببە».\nڤاسیلی نیبینزیا گۆت: «دەستنیشانکرنا کاندیدێ سەرۆک وەزیران، دبە سەدەما بوراندنا ناکۆکیێن ناڤخوەیێ و ڤەگەراندنا ئارامیێ ژ بۆ ئیراقێ».\nدەربارێ ھەرێما کوردستانێ و ئیراقێ ژی نوونەرێ رووسیایێ گۆت: «د چارچووڤەیا دانوستاندنێن نشتیمانی دە گرینگە دانوستاندنێن د ناڤبه‌را ھەولێر و بەخدایێ دە بەردەوام ببە، داکو جارەکا دن ژ ھەڤ تێگه‌هشتن ڤەگەرە د ناڤبەرا ھەولێر و بەخدایێ دە».\nپشتی دەست ژ کار ڤەکشاندنا سەرۆک وەزیرێ ئیراقێ، ئادل ئەبدولمەھدی ل رۆژا یەکشەمبیا رابووری 1/12/2019ان ژ دوھـ ڤە سەرۆک کۆمارێ ئیراقێ، بەرھەم سالھـ دەست ب ھەولێن خوە کریە ژ بۆ دەستنیشانکرنا كاندیده‌كی ژ بۆ پۆستا سەرۆک وەزیرێ ئیراقێ.


ھەڵەبجە.. دەست بەسەر بڕێکی زۆر حەب و دەرماندا گیرا\nئەمڕۆ یەکشەممە (17/9/2017) ، بەڕێوەبەرایەتیی ئاسایشی شارەزوور، دەست بەسەرداگرتنی بڕێکی زۆر حەبی ترامادۆڵی ڕاگەیاند.\nلە ڕاگەیاندراوێکی بەشی ڕاگەیاندن و پەیوەندییەکانی بەڕێوەبەرایەتیی ئاسایشی شارەزوور، کە وێنەیەکی بۆ (باسنیوز) ، نێدراوە ، تێدا ھاتووە: "لە بەرواری 13/9/2017، لەسەر فەرمانی دادوەری لێکۆڵینەوەی ئاسایشی شارەزوور، ھێزەکانمان بەھاوکاری ھێزەکانی ئاسایشی سلێمانی توانیان لە خانەباخێکدا لە ناوچەی نەورۆڵی، لە سنووری پارێزگای ھەڵەبجە، دەستبگرن بەسەر 117 کارتۆن حەب و دەرمان".\nلە راگەیەندراوەکەدا، ئەوەش روون کراوەتەوە: "سێ کارتۆن لەو حەبانە لە جۆری ترامادۆڵن و حەبەکانی تر دەرمانی پزیشکین و بەشێوەی نایاسایی کاری گواستنەوە و کڕین و فرۆشتنی پێوە کراوە و بەنیاز بوون لە ڕێگەی سنوورەکانەوە بیبەنە دەرەوەی ھەرێمی کوردستان".\nلە کۆتایی ڕاگەیاندراوەکەدا، ئەوەش خراوەتەڕوو: "بۆ ئەو مەبەستە تۆمەتبارێک بەناوی (ە .\nع) فەرمانی گرتنی بۆ دەرچووە و پەڕاوی لێکۆڵینەوە بۆ ڕووداوەکەش کراوەتەوە و لێکۆڵینەوەی زیاتر لەو بارەیەوە بەردەوامە".


په‌رله‌مانی عێراق لەبارەی رووداوەکانی بەسڕە کۆدەبێتەوە\nسەرۆکی کاتی ئەنجوومەنی نوێنەرانی عێراق، محەمەد عەلی زەینی داوای لە ئەندامانی ئەنجوومەنی نوێنەران کرد کە سبەی شەممە ئامادەبن لە دانیشتنی نائاسایی ئەنجوومەنەکە بەمەبەستی تاوتوێکردنی دۆخی پارێزگای بەسڕە باشووی عێراق.\nفەرمانگەی راگەیاندنی پەرلەمانی عێراق رایگەیاند:"بەیاننامەیەکی ئەنجوومەنی نوێنەران "لەسەر داوای ٥٤ پەرلەمانتار بۆ گرێدانی دانیشتنێکی نائاسایی بەمەبەستی تاوتوێکردنی دۆخی پارێزگای بەسڕە، بەتەمەنترین پەرلەمانتار کە سەرۆکایەتی کاتیی ئەنجوومەنی نوێنەران دەکات بانگهێشتی پەرلەمانتاران دەکان بۆ ئامادەبوون لە دانیشتنی نائاسایی بەمەبەستی تاوتوێکردنی کێشەکان و دۆزینەوەی چارەسەر بۆ ئەو کێشانە و گفتوگۆکردن لەبارەی پێشهاتەکانی ئەم دواییەی پارێزگای بەسڕە".\nلە بەیاننامەکەدا ئاماژە بەوەشکراوە بڕیارە دانیشتەنەکە کاتژمێژ یەکی دوای نێوەڕۆی رۆژی شەممە بە ئامادەبوونی سەرۆکوەزیران، حەیدەر عەبادی و وەزیرە پەیوەندارەکان بەڕێوەبچێت.\nدوێنێ پێنج شەممە سەرکردەی رەوتی سەدر، موقتەدا سەدر داوای دانیشتنی بە پەلەی ئەنجوومەنی نوێنەرانی کرد بە ئامادەبوونی عەبادی و وەزیرە پەیوەندارەکان بە خزمەتگوزاری گشتی بەمەبەستی تاوتوێکردنی دۆخی پارێزگای بەسڕە و چارەسەرکردنی کێشەکانی ئەو پارێزگایە.


ڕاوێژکاری سه‌رۆك وه‌زیران: له‌سه‌دا72ی کۆمپانیاكانى ده‌وڵه‌ت لە زیاندان » پێگەی تۆڕی میدیای عێراقی\nمەزهەر محەمەد ساڵح ڕاوێژکارى دارایى سەرۆک وەزیران ،ئه‌مڕۆ شه‌ممه،ڕایگه‌یاند له‌سه‌دا72ی کۆمپانیا حکومییەکان لە زیاندان.\nساڵح له‌لێدوانی ڕۆژنامه‌وانییدا كه‌ئاژانسى هه‌واڵى عێراقى(اه‌ع)به‌دواداچوونى بۆ كردووه ڕایدەگەیەنێت، تەنها 28%ی کۆمپانیاکانى حکومەت قازانج دەکەن و بەڕێژەى 70% لەزیاندان، نزیکەى 400 هەزار کرێکار و کارمەندى ئەو کۆمپانیایانەش بێ هیچ بەرهەمێک ماوه‌ى هه‌رژه ساڵه مانگانە موچەیان پێ دەدرێت.\nوتیشى"لە ساڵى 2003ەوە چالاکى بەرهەمهێنان لە کەرتەکانى حکومەتتدا دووچارى ڕاگیران و پشتگوێخستن بووەتەوە و لەناو 173 کۆمپانیاى گشتى یاخود ئەوانەى کە موڵکى حکومەتن، بەدەگمەن کار دەکەن و ڕێژەى سودەکانیان 28% و زیانەکانیان بەڕێژەى 72% دایە".\nئه‌وه‌یشى خسته‌ڕوو، نزیکەى 400 هەزار کرێکار و کارمەند 18 ساڵ بەخششى مانگانە وەردەگرن بێ ئەوەى هیچ بەرهەمێکیان هەبێت و تاوانى ئەوانیش نییە، بەڵکو هۆکارەکە بۆ پشتگوێخستنى سیاسەتى ئابوورى دەگەڕێتەوە کە پشتى بە نەوت بەستووە و سەرچاوەکانى ترى فەرامۆش کردووە.


کۆنفرانسی رۆژنامەوانی وەلید موعەلم و ئیبراهیم جەعفەری\nی مانگی ده ١٦, ٢٠١٨\nIbrahim al-jaafari - Walid Muallem\nلە کۆنفرانسێکی رۆژنامەوانی هاوبەشدا لە رۆژی دوشەممە لەگەڵ وەزیری دەرەوەی سوریا وەلید المعلم و وەزیری دەرەوەی عێراق ئیبراهیم جەعفەری وەڵامی چەند پرسیارێکیان سەبارەت بە رۆژئاوا و کورد لە سوریا دایەوە .\nالمعلم ئاماژەی بەوە کرد کە پاش ئیدلب ئامانجیان رۆژهەڵاتی فوراتە و جەعفەریش ئەمەریکای بە بەڵتەچی و کابۆێ وێنا کرد بێ ئەوەی ناوی بهێنێت.\nجەعفەری لە وەڵامی پرسیارێکد کە وڵاتە یەکگرتووەکانی ئەمەریکا لە رێگای سنووری پەرێنەوەی سامیلکاوە چەک بۆ قەسەدە دابین دەکات، ئاخۆ هەڵویستی حکومەتی عێراق چیە لە بەردەوامبوونی هاتنە ژوورەوەی چەک لەو رێگاوە\n" دەستدرێژی کردنە سەر سەروەری عێراق هێلی سوورە، رێگای پێی نادرێ، بەڵی راستە جار هەیە میشکی بەڵتەچی و کابۆێ دەستدرێژی بکەنە سەر ئەم وڵات یا ئەو وڵات بەڵام ئەوە پەسەند ناکرێ و رەتدەکرێتەوە نەک تەنها ئێمە هەموو وڵاتانی جیهان"\nپاشان پرسیارێک لە وەلید المحلم وەزیری دەرەوەی سوریا کرا باسی فیدرالیەت کراوەو\n" لە پرسیارەکەتدا باسی فیدرالیەتت کرد ئایا دەستوری سوریات خوێندووە؟ هیچ نووسینێکی لە بارەی فیدرالیەتەوە تێدایە؟ ئەم بۆچوونە بە پێچەوانەی دەستوری سوریەدایە وە ئێمە وەکو دەوڵەتێکی سوری رێز لە دەستور دەگرین وە ناتوانین بە پێچەوانەی بین"\nهێشتا تورکیا وەکو وڵاتێکی داگیرکەر بۆ سەر خاکەکەمان تەماشا دەکەین لەبەر ئەوە قەت بیر لەوە ناکەینەوە لەشکەری ئێمە لەگەڵ هێزەکانی تورکیا بەشداری بکەن بۆ کوشتنی برا کوردەکانمان، ئەمە شتێکی خەیاڵیە. ئێمە بە برا کوردەکانمان دەڵێن بریار لەو ئاییندە بدەن کە تێدا دەژێن و ئێمە فیدرالیەت پەسەند ناکەین، ئەگەر دەیانەوێ لەسەر بەڵین و خەیاڵەکانی ئەمەریکا بەردەوام بن دەبێ بەهاکەی بدەن وە ئەگەر دەیانەوێ بگەرینەوە باوەشی وڵات رێگا کراوەیە، ناکرێ پێیکیان لێرە بێ و پێیکیان لەوێ.\nکۆنفرانسی رۆژنامەوانی وەزیرانی دەرەوەی سوریا و عێراق


مووشەکە خاڵپێکەکانی سپا لە جیاتی بنکەکانی دژبەرانی ڕێژیم، کرماشانیان کوتاوە\n10:44 - 9 رەزبەر 2718\nکوردستان میدیا: سپای پاسدارانی ڕێژیمی ئیسلامیی ئێران، کە دەم لە خاڵپێکبوونی مووشەکەکانی دەدات، هەموو جارێ بەشێک لەم مووشەکانە لە بەردەم خۆی دەتەقێنەوە.\nبەپێی فیلمێک کە لە ڕاگەیەندنەکانی ڕێژیم بڵاو بووەتەوە، شەوی دووشەممە ٩ی ڕەزبەر کاتژمێر ٢ی نیوەشەو بە کاتی ئێران، سپای تێرۆریستیی ڕێژیمی ئێران، لە ناوچەیەک لە نزیکی شاری کرمانشان، ٥ مووشەکی بالستیکی لە جۆری زەوی بۆ زەوی بەرەو بنکە و بارەگای دژبەرانی ئەم ڕێژیمە لە ڕۆژهەڵاتی فورات لە وڵاتی سووریە هاویشتووە.\nپێوەندییە گشتییەکانی سپای پاسدارانی ڕێژیم، ئەم مووشەکبارانەی بە وڵامێک لە هەمبەر دەسڕێژەکەی ڕۆژی ٣١ی خەرمانان لە شاری ئەهواز زانیوە، کە بەرەو ڕێژەی نیزامیی هێزەکانی ئەرتەش و سپای ڕێژیم ئەنجام درا و تێیدا نزیک بە ٢٩ کەس لە هێزە سەرکوتکەرەکانی سپا کوژران و ٦٠ کەسیش بریندار بوون.\nدەسڕێژی بەرەو هێزەکانی ڕێژیم لە شاری ئەهواز، لە ڕێکەوتی ٣١ی خەرمانان ڕووی دا، کە لە لایەن حیزبی "الاحواز" و هەروەها گرووپی داعشەوە وەئەستۆ گیرا.\nبەپێی ڕاپۆرتی هەواڵدەرییە نێوخۆیی و دەرەکییەکان، چەند مووشەکێک کە لە نێوەشەوی دووشەممە لە نزیکی کرماشان هاوێژراون، وەبەر چەند شوێنێک لە نزیکی شاری بووکەماڵ لە ڕۆژهەڵاتی فورات کەوتوون، کە لە کونتڕۆڵی ئەرتەشی ڕێژیمی سووریەیە و بەردەوامیش لە لایەن داعشەوە هێرش دەکرێتە سەری.\nهەر لەم پێوەندییە بەپێی زانیارییەک کە بە دەستی ماڵپەڕی کوردستان میدیا گەیشتووە، چەند مووشەکێک لەو ٥ مووشەکە لە نزیکی شاری کرماشان تەقیوونەتەوە، کە دەنگی ئەم تەقینەوانە بوونەتە هۆی ترساندن و نیگەرانیی خەڵکی ئەو ناوچەیە.\nڕێژیمی ئێران کە لە هەموو سەرێکەوە گوشار کەوتووەتە سەری، بۆ خۆدەربازکردن لە دەست ئەم گوشارانە، تەنیا بیری بۆ لای سەرکوت و هێرشی نیزامییەوە دەڕوات، کە قورسایی ئەم بیرۆکەیەی ڕێژیم تێچوویەکی زۆر بۆ خەڵکی وەزاڵەهاتووی ئێران هەڵدەگرێت، کە ئەگەر ئەم تێچووانە بۆ ئاوەدانی و خۆشگوزەرانیی خەڵک بەکار بچێت، زۆربەی کێشەکانی خەڵکی ئێران چارەسەر دەکرێت.


ده‌نگه‌كان و نه‌هێشتنی كۆمێنت نووسین …. زانا سامان – Denegkan\nbyزانا\tAugust 26, 2009\tگشتی\nله كۆی هه‌موو ماڵپه‌ر‌و سایته جیهانییه‌كانه‌وه كه كۆمێنت داده‌نێن، بێگومان بۆ ئه‌وه‌یه كه ئاخۆ ئه‌و بابه‌ته‌ی له‌و ماڵپه‌ره‌دا داده‌به‌زێت، مسته‌وای چه‌نده‌و تاچه‌ند جێگه‌ی سه‌رنجڕاگێشه له‌لای خوێنه‌ر، هه‌روه‌ها كۆمێنت نووسین بۆ زیاتر ده‌وڵه‌مه‌ندكردن‌و زیاتر گرنگی پێدانی بابه‌تی ده‌ستنیشان كراوه،كۆمێنت نووس بریتین له كۆ ڕه‌خنه‌گرێكی جیدی‌و هه‌وڵه‌كانیان له كاتی ئه‌م جۆره نووسینه‌دا بۆ ئه‌وه نییه كه فه‌زای مجامه‌كردن یان تێكشكاندنی خاوه‌نی بابه‌ته‌كه به‌سه‌ریاندا زاڵ بێت، نه‌خێر‌و بێگومان ئه‌و كۆكه‌ڵه كۆمێنت نووسه وه‌ك وتمان زیاتر بابه‌ته‌كان ده‌وڵه‌مه‌ند ده‌كه‌ن، ئه‌گه‌ر ته‌ماشایه‌كی هه‌ریه‌ك له ماڵپه‌ری (ئیلاف)ی عه‌ره‌بی‌و bbc)) عه‌ره‌بی بكه‌ین، ئه‌و كات بۆمان ڕوون ده‌بێته‌وه كه ئاخۆ سووده‌كانی كۆمێنت نووسین چین‌و له‌به‌ر چی ده‌نووسرێن، به داخه‌وه ده‌ڵێم كه ئێمه وه‌ك ماڵپه‌ری ده‌نگه‌كان كۆمێنتمان بۆ زیاتر ده‌وله‌مه‌ندكردنی ئه‌و ده‌ق‌و بابه‌تانه دانابوو كه دامان ده‌به‌زاندن، به‌ڵام به داخه‌وه ده‌ڵێم كه نیگه‌رانین به‌وه‌ی كه كۆمێنت نووسین له‌لای ئێمه وه‌ك كورد ئه‌وه‌نده‌ی بۆ مجامه‌له‌و ته‌شهیركردن به‌كاردێت، ڕێژه‌یه‌كی زۆر كه‌م كۆمێنتی جیدی نووسراوه، لابردنی ئه‌مجاره‌ی كۆمێنتیش په‌یوه‌ندی به‌و هۆكاره‌وه هه‌یه كه له‌لایه‌ن هه‌ندێك به‌ڕێزه‌وه سوكایه‌تی نه‌ك به ده‌قی هه‌ر كه‌سێك، به‌ڵكو سوكایه‌تی به خودی ئه‌ده‌بی كوردییه‌وه ده‌كرا‌و سوكایه‌تی به ده‌نگه جوان‌و جیدیه‌كانی ئێستای ئه‌ده‌بی كوردییه‌وه كرا‌و كار گه‌یشته ئه‌وه‌ی من وه‌ك به‌رپرسی به‌شی ئه‌ده‌ب، خه‌ریكی ئاشتكردنه‌وه‌و سولحكرنی ئه‌م نووسه‌ر‌و ئه‌و نووسه‌ربم، ئێمه وه‌ك ستافی ده‌نگه‌كان و به تایبه‌تی من وه‌ك به‌شی ئه‌ده‌ب، داوام له لێپرسراوی گشتیی ده‌نگه‌كان كه‌ك (گۆران عه‌بدوڵڵا) كرد كه كۆمێنت لاببه‌ین، داواشمان له ته‌واوی نووسه‌رانی به‌ڕێز ئه‌وه‌یه كه به‌و پێیه‌ی ده‌نگه‌كان ماڵی ئه‌لكترۆنی هه‌موومانه، له ڕێگه‌ی ئیمه‌له‌وه سه‌رنج‌و تێبینی خۆیانمان بۆ ڕه‌وانه بكه‌ن بۆ ئه‌وه‌ی بگه‌ینه چاره‌سه‌رێكی گونجاو.\nPrevious به‌ده‌م ته‌زوی خه‌یاڵه‌وه ….. کوێستان عومه‌رزاده\nNext بێده‌نگیی ….. ئه‌حمه‌دی مه‌لا


بۆ دەستلەکارکێشانەوەی عەبدولمەهدی و پێکهێنانی حکومەتی نوێ دەستور چی دەڵێت؟ | ROJnews\nشەممە, 30 نوف 2019 - 11:45\nدوێنی عادل عەبدولمەهدی، سەرۆک وەزیرانی عێراق، لە ڕاگەیەندراوێکدا ڕایگەیاند، کە نامەی دەستلەکارکێشانەوەی ئاراستەی ئەنجومەنی نوێنەرانی عێراق دەکات و داواشی کرد، کە ئەنجومەنی نوێنەران بەپێی بەرژەوەندی خەڵکی عێراق هەڵسوکەت بکات.\nڕێکارە دەستورییەکان بەمشێوەیەیە\nلەماددەی ٦١ی دەستوری عێراق هاتووە، کە سەرۆک کۆماری عێراق مافی ئەوەی هەیە کە داواکاریی پێشکەشی ئەنجومەنی نوێنەرانی عێراق بکات بۆ متمانە سەندنەوە لە سەرۆکی ئەنجومەنی وەزیران.\nلەهەمان ماددەدا هاتووە، کە ١/٥ ی ئەندامانی ئەنجومەنی نوێنەران دەتوانن داوا پێشکەشبکەن بۆ متمانەسەندنەوە لە سەرۆکی ئەنجومەنی نوێنەرانی عێراق.\nهەروەها دەڵێت، ئەنجومەنی نوێنەرانی عێراق بڕیاریی کشانەوەی متمانە لەسەرۆکی ئەنجومەنی وەزیران دەدات بە زۆرینەی ڕەهای دەنگی ئەندامانی، حکومەت بەدەستلەکارکێشراوە دادەندرێت لەدوای متمانە کێشانەوە لە سەرۆکی ئەنجومەنی وەزیرانی عێراق، لەکاتی کشانەوەی متمانە لە ئەنجومەنی وەزیران سەرۆکی ئەنجومەنی وەزیران و وەزیرەکان لەکارەکانیان بەردەوام دەبن بۆ ماوەیەک کە لە ٣٠ ڕۆژ تێپەڕ نەکات هەتا پێکهێنانی ئەنجومەنێکی وەزیرانی نوێ.\nهەروەها دەبێت هیچ ڕێکارێک لەسەر بابەتی متمانە سەندنەوەکە لەلایەن ئەنجومەنی نوێنەرانی عێراق بەرامبەر سەرۆک وەزیران نەگیرێتە بەر هەتا تێپەڕینی حەوت ڕۆژ، بەڵام بۆی هەیە گفتوگۆ لە بارەی دەستلەکارکێشانەوەکە بکات، واتا ئەنجومەنی نوێنەران بڕیار لەسەر داوای دەستلەکارکێشانەوەکەی عادل عەبدولمەهدی نادات هەتا ڕۆژی ٥-١٢-٢٠١٩.\nلەماددەی ٨١ی دەستور هاتووە سەرۆک کۆمار جێگای سەرۆکی ئەنجومەنی وەزیران دەگرێتەوە لەکاتی چۆڵبوونی ئەو پۆستە بەهەر هۆکارێک بێت، دەبێت سەرۆک کۆمار سەرۆکێکی دیکە بۆ ئەنجومەنی وەزیران ڕابسپێرێت کە لە ١٥ ڕۆژ تێنەپەڕێت بەپێی ڕیکارەکانی ماددەی ٧٦ی ئەم دەستورە سەرۆکی ئەنجومەنی وەزیران هەڵدەبژێریت.\nئەگەر ئەنجومەنی نوێنەرانی عێراق بڕیاری دەستلەکارکێشانەوەی عادل عەبدولمەهدی پەسەندکرد، ئەوە هەموو ئەنجومەنی وەزیران بە هەڵوەشاوە دادەندرێت، دەبێت سەرلەنوێ سەرۆکی ئەنجومەنی وەزیران و وەزیرەکان هەڵبژێردرێنەوە بەپێی ماددەی ٧٦ی دەستور.\nماددەی ٧٦ی دەستور دەڵێت، کە سەرۆک کۆماری عێراق لەماوەی ١٥ ڕۆژدا دەبێت کەسێک لەو فراکسیۆنەی زۆرترین ئەندامی هەیە ڕابسپێرێت بۆ پێکهێنانی ئەنجومەنی وەزیران بەمەرجێک ماوەکەی لە ٣٠ ڕۆژ زیاتر نەبێت.\nئەگەر ئەو کەسە نەیتوانی لەو ماوەیەدا حکومەت پێکبهێنێت، سەرۆک کۆمار کەسێکی دیکە ڕادەسپێرێت کە لەماوەی ١٥ ڕۆژدا حکومەت پێکبهێنێت، ئەگەر ئەویش نەیتوانی بەهەمانشێوە سەرۆک کۆمار کەسێکی دیکە ڕادەسپێرێت کە لەماوەی ١٥ ڕۆژدا حکومەت پێکبهێنێت.\nوەک ئەوەی لە دەستوری عێراقدا هاتووە، لەئێستادا کە عادل عەبدولمەهدی نامەی دەستلەکارکێشانەوەی ناردووە بۆ ئەنجومەنی وەزیران، لە ئێستادا باس لەوە دەکرێت کە سبەی ئەنجومەنی نوێنەرانی عێراق بۆ تاوتوێکردنی دەستلەکارکێشانەوەکە کۆدەبێتەوە، بەڵام پەرلەمان بۆی نییە تاوەکو دوای ٥- ١٢- ٢٠١٩وە بە زۆرینەی دەنگی ئەندامانی بڕیاری دەستلەکارکێشانەوەکە قبوڵ بکات، واتا پێویستە ١٦٦ ئەندام دەنگی لەسەر بدات.\nدوای ئەوەی دەستلەکارکێشانەوەی عەبدولمەهدی پەسەندکرا، کابینەکەی بۆماوەیەک کە لە ٣٠ ڕۆژ زیاتر نەبێت بەردەوام دەبێت لەسەر کارەکانی بۆ تێپەڕاندی کارەکانی ڕۆژانە.\nلەکاتی پەسەندکردنی دەستلەکارکێشانەوەی عادل عەبدولمەهدی، لەلایەن ئەنجومەنی نوێنەرانیی عێراقەوە، سەرۆک کۆمار کەسێک لەو فراکسیۆنە ڕادەسپێرێت کە زۆرترین ئەندامی هەیە بۆ پێکهێنانی حکومەتێکی نوێ لەماوەی ٣٠ ڕۆژدا.


ناکۆکییه‌کانی ناو پارتی بڕیارێکی بارزانی ڕاده‌گرێت |\nHome سەرەکی ناکۆکییه‌کانی ناو پارتی بڕیارێکی بارزانی ڕاده‌گرێت\non: ته‌مموز 04, 2018 In: سەرەکی, هەواڵNo Comments\nکێشە لەسەر پۆستە\nناکۆکییه‌کانی ناو پارتی بڕیارێکی مەسعود بارزانی سەرۆكی ئەو حزبە ڕاده‌گرێت، که پێشتر دابووی بۆ گۆڕانکاریکردن له 11 لقی پارتی له سنووره‌کانی پارێزگاکانی سلێمانی و که‌رکوک کە ته‌نها یه‌ک لق گۆڕانکاریی تێدا کراوه، سه‌رکردایه‌تییه‌کی پارتییش ده‌ڵێت: ״بۆچوونی جیاواز له‌سه‌ر دیاریکردنی که‌سه‌کان هه‌یه״.\nسەرچاوەیەك لە سەركردایەتیی پارتی لە سلێمانی بە ״ئاژانس״ی ڕاگەیاند، بە هۆی ناکۆکیی لە نێوان ئەندامانی لقەكان و مەكتەبی سیاسی لەسەر دانانی كەسانێك بۆ بەرپرسی لقەكان بەبێ وەرگرتنی بۆچوونی ئەندامانی لق و سەركردایەتیی ناوچەکان؛ نیگەرانیی لێ کەوتووەتەوە و بڕیاری گۆڕانکارییەکان ڕاگیراوە.\nئاراس حەسۆ، ئەندامی سەركردایەتیی پارتی بۆ ״ئاژانس״ وتی: ״هیچ بڕیارێكی وا نەبووە كە گۆڕانكاری لە سەرجەم لقەكاندا بكرێت، تەنها وتراوە دیراسەی ئەو شوێنانە بكرێت كە ماوەی چوار ساڵ زیاترە گۆڕانكاریی تێدا نەكراوە.״\nوتیشی: ״لە چەند ڕۆژی داهاتوودا مەكتەبی سیاسیی پارتی كۆ دەبێتەوە و هەموو سەركردایەتییەكان و مەكتەبی هەڵبژاردن ڕاپۆرتی خۆیان پێشكەش دەكەن، ئەوكات بڕیار دەدرێت كەی و لە كوێ گۆڕانكاری بكرێت.״\nهاوکات خه‌سره‌و گۆران ئەندامی سەركردایەتیی پارتی دان بەوەدا دەنێت كە لەناو پارتیدا بۆچوونی جیاواز لەسەر دیاریكردنی بەرپرسانی لقەكان هەیە.


کوردیپێدیا - 40٪ی کەرکوک ئاوەڕۆی باراناوی نییە\n📊 40٪ی کەرکوک ئاوەڕۆی باراناوی نییە | پۆل: ئامار و راپرسی | زمانی بابەت: 🏳 کوردیی ناوەڕاست\n40٪ی کەرکوک ئاوەڕۆی باراناوی نییە\n40٪ی شاری کەرکوککەرکوک پرۆژەی ئاوەڕۆی باراناوی بۆ نەکراوە و مەترسیی پەنگخواردنەوەی ئاوی باران و دورستبوونی لافاو لەو ارە دەکرێت، بەڕێوبەری ئاوەڕۆی کەرکوک-یش دەڵێت: جێبەجێکردنی ئەو پرۆژەیە پێویستی بە 200 ملیارد دینارە.\nلەکاتی ڕژێمی بەعس-دا،90٪ی کەرکوک بێبەش بوو لە پرۆژەی ئاوەڕۆی باراناویی، لە دوای ڕووخانی ئەو ڕژێمە لە ساڵی 2003 دەستکرا بە جێبەجێکردنی پرۆژەی ئاوەڕۆی باراناویی و تا ساڵی 2014 ماوە ماوە کارکردن بەردەوامیی هەبوو، بەڵام دواتر ڕاگیرا و هێشتا بەشیکی زۆری گەڕەکەکانی کەرکوک بەهۆی نەبوونی ئاوەڕۆوە مەترسیی لافاوی لەسەرە.\nلەوبارەیەوە، ناسیح فاتیح کەرەم، بەڕێوبەری ئاوەڕۆی کەرکوک بە ڕۆژنیوز وت:نزیکەی 60٪ی کەرکوک پرۆژەی باراناوی بۆ کراوە و 40٪ی شارەکە ئەو پرۆژەیەی بۆ دروست نەکراوە.\nناوبراو، هۆکاری تەواونەکردنی پرۆژەی ئاوەڕۆی باراناوی کەرکوکی گەڕاندوە بۆ بڕینی بودجەی پەرەپێدانی پارێزگاکانی لە ساڵی 2014 لەلایەن عێراقەوە و وتی:بودجەی ئێمە ئێستا زیاتر بۆچارەسەری کێشەی بچوکە نەک بودجەی دروست کردنی پرۆژەی تازە لە ساڵی 2014-ەوە بەم جۆرە کارەکەین و ناتوانین پرۆژەی گەورە ئەنجام بدەین.\nبەپێی وتەی بەڕێوبەری ئاوەڕۆی کەرکوک ئەو بودجەیەی، کە پێویستە تەواوی ئاوەڕٍۆی کەرکوک و پرۆژەی باراناوی پێ چارەسەر بکرێت زیاتر لە 200 ملیارد دینارە.\nسەبارەت بە بودجەی بەرێوبەرایەتیەکەیان ناسیح فاتیح، بەڕێوبەری ئاوەڕۆی کەرکوک وتی:بۆ ساڵی 2019 و بودجەی نوێ، تا ئێستا بڕیار نەدراوە چەنێک پارەمان بۆ تەرخان دەکرێت تاوەکو بتوانین خشتەی بۆ دابڕێژین چارەسەری کێشەی ئاوەڕۆ بکەین.\nناسیح فاتیح، ئاماژەی بە هەوڵەکانیان کرد بۆ ڕێگرییکردن لە پەنگخواردنەوەی ئاو و پاراستنی هاوڵاتیان لە مەترسیی لافاو و وتی:هەمو ساڵێک لە مانگی نۆدا دەست دەکەین بە کار و ئامادەباشی لە تۆڕی ئاوەڕۆی کەرکوکدا بە پاکردنەوەی هێڵەکان و مەنهۆڵەکان و باراناوەکان.\n#کەرکوک | #05-10-2018 |\n 📡 ماڵپەڕ | 🏳 کوردیی ناوەڕاست | ماڵپەری رۆژنیوز - 05-10-2018\n➕ ئەم بابەتە لەلایەن: (هاوڕێ باخەوان)ەوە لە: Oct 5 2018 9:58AM تۆمارکراوە\n👁 ئەم بابەتە 2,507 جار بینراوە


به خۆشحاڵیه‌وه کوردانی هۆڵه‌ندا، بانگێشت ده‌که‌ین، بۆ بینینی دوونمایشی شانۆیی گروپی شانۆی بێسنور، که به هاوکاری یانه‌ی کوردی "میدیـــا"ی ئه‌مستردام پێشکه‌ش ده‌کرێت، ڕۆژی یه‌کشه‌ممه‌ڕێکه‌وتی 15-06-2014 کات حه‌وتی ئێواره ده‌رگای هۆڵ ده‌کرێته‌وه، ئه‌م دوو شانۆگه‌ریه یه‌که‌میان کوردی و ئه‌وی دیکه‌یان هۆڵه‌ندیه به کۆمه‌کی ناوه‌ندی ده‌ره‌وه‌ی ڕێکخراوه دیموکراتیه‌کانی (ی.ن.ک) پێشکه‌ش ده‌کرێت له‌م ناونیشانه‌ی خواره‌وه:\nیه‌که‌م: شانۆی پارچه‌یه‌ک بچووکی شه‌تره‌نج نوسینی نوسه‌ری هۆڵه‌ندی پیته‌ر مارانسه‌ڕێژیسوور:باکۆ سۆرانی.که باس له‌ژیانی کچێک ده‌کات له گه‌ڵ باوکه ده‌وڵه‌مه‌نده‌که‌ی ژیان به‌سه‌ر ئه‌به‌ن، ژیانێکی بێگه‌رد که هه‌موو جوانییه‌کانی گه‌ردوون کۆئه‌کاته‌وه، باس له ساده‌یی ژیانی ڕۆژانه ئه‌کات، به‌ڵام ئه‌م ساده‌ییه گه‌ڕانێکه به‌دووی دۆزینه‌وه‌ی مرۆڤی ئاسایی، ئه‌و مرۆڤه‌ی به‌دووره له داپۆشینی ڕووخساری ڕیالیستی خۆی و خۆی ناخاته نێو وازی و گه‌مه‌ی سه‌رده‌م، باوکی ده‌وڵه‌مه‌ند...کچه‌که‌ی ئه‌خاته ناو یارییه‌کی گه‌وره‌ی شه‌تره‌نجه‌وه، ئه‌یه‌وێت به هه‌ر نرخێک بێت، کچه‌که‌ی یارییه‌که بباته‌وه، به‌بێ حساب کردن بۆ هه‌ستی کچه‌که‌ی.لێره‌وه سه‌ربه‌ستی تاک زه‌وت ئه‌کرێت و باوکێک، که هێمایه بۆ دیکتاتۆرێتێکی هاوچه‌رخ له ڕێگه‌ی مێدیا و به گاڵته و گه‌پی سوریالیپاکی ژیان زینده به‌چاڵ ئه‌کات.\nدووه‌م: شانۆی(ئێرە ماڵی منه) له نووسین و ده‌رهێنانی سامان ژین، ئه‌م چالاکییه به‌شێکه له پڕۆژه‌ی یه‌کی گه‌وره‌ی شانۆی بێسنور، که ماوه‌یه‌که به‌رده‌وامه به ناوی پڕۆژه‌ی ( گه‌ڕه‌کی که‌لتووری) ئه‌م پڕۆژه‌یه پڕۆژه‌یه‌کی فره‌که‌لتوورییه بۆ دروستکدنی پردی که‌لتوری و ئاشنا کردن و نزیک کردنه‌وه‌ی که‌لتوره جیاوازه‌کان له یه‌کتری و به‌رجه‌سته‌کردنی پڕۆسه‌ی بێسنور.\nسامان ژین ئه‌ڵێ:ماوه‌یه‌که ئه‌مه‌وێت له‌گه‌ڵ گروپه‌که‌مدا کارێکی کوردی پێشکه‌ش به کۆچبه‌رانی کورد بکه‌م، من ئه‌م شانۆییه‌م نووسیووه، که باس له به‌سه‌رهاتی ژنێکی گوندنشین ئه‌کات له پرۆسه‌ی ئه‌نفالدا، که چه‌نده‌ها جار ده‌سه‌ڵات ڕاپێچیان کردووه، به‌ڵام ئه و سه‌رله‌نوێ ماڵه‌که‌ی ئاوه‌دان ئه‌کاته‌وه، ئێمه پێمان خۆشه ڕووداوی گه‌له‌کی خۆمان به کوردانی له‌دایک بووی ئێره بناسێنن و هاوکات ڕێز له که‌سه ئه‌نفال کراوه‌کانمان بنێین و به‌م نه‌وه نوێیه‌ی تاراوگه‌ی بناسێنین، بۆیه ئه‌م به‌رهه‌مه‌یان پێشکه‌ش ئه‌که‌ین.ئه‌م کاره پێکهاتێکه له هه‌ندێ مه‌نه‌لۆژ و دیالۆژ و جوڵه شانۆیی، ئه‌م کاره بۆ سه‌کۆی شانۆ ئاماده‌نه‌کراوه، به‌ڵکو شانۆی لۆکه‌یشنه و ئه‌توانری له هه‌موو لۆکه‌یشنێک گوزارشت بکرێت، له‌نواندنی باکۆ سۆرانی، ڤییان که‌مال، لندایاکۆپسه، کلیاکه‌م و ئێبی ڤیڵسخۆتن.


هەڤاڵنامە: هەڤاڵ نەژاد: به‌هه‌موو پێوه‌رێك ئه‌و ئاسه‌واره‌ی كه ئه‌مریكا داویه‌تی به‌ئێران به‌شێكه لە مێژووی كورد\nهەڤاڵ نەژاد: به‌هه‌موو پێوه‌رێك ئه‌و ئاسه‌واره‌ی كه ئه‌مریكا داویه‌تی به‌ئێران به‌شێكه لە مێژووی كورد\nلێدوانی من بۆ رادیۆی ناوخۆ\n(حه‌سه‌ن ڕۆحانی) سه‌رۆكی ئێران له‌كاتی گه‌ڕانه‌وه‌یدا له‌ئه‌مریكا ئاشكرایكرد، به‌رپرسانی ئیداره‌ی واشنتۆن وه‌كو هه‌وڵێك بۆ پیشاندانی نیازپاكی به‌رامبه‌ر به‌میلله‌تی ئێران، ئاسه‌وارێكی سه‌رده‌می ده‌سه‌ڵاتی (ماد) گه‌ڕاندووه‌ته‌وه بۆ ئێران، چالاكوانێكی كۆمه‌ڵی مه‌ده‌نیش له‌هه‌رێمی كوردستان ده‌ڵێت: ئه‌و ئاسه‌واره هی كورده‌و پێویسته حكومه‌تی هه‌رێمی كوردستان هه‌ڵوێستی هه‌بێت.\n(هه‌ڤاڵ نه‌ژاد) پارێزه‌ر‌و چالاكوانی مه‌ده‌نی بۆ NNA ڕوونكرده‌وه، به‌هه‌موو پێوه‌رێك ئه‌و ئاسه‌واره‌ی كه ئه‌مریكا داویه‌تی به‌ئێران، به‌شێكه له‌میلله‌تی كورد، بۆیه پێویسته حكومه‌تی هه‌رێمی كوردستان له‌ڕێگه‌ی ناوه‌نده تایبه‌تمه‌نده‌كانی ئاسه‌واره‌وه به‌دواداچوون بۆ ئه‌و كه‌یسه بكات‌و له‌ڕاستی دروستی بكۆڵێته‌وه.\nئه‌و پارێزه‌ره وتی:"ئه‌گه‌ر ده‌ربكه‌وێت كه ئه‌مریكا ئاسه‌واره‌كه‌ی داوه‌ته ئێران، ده‌بێت حكومه‌تی هه‌رێم وه‌كو خاوه‌نی مێژووی ماده‌كان داوا بكات ئه‌و ئاسه‌واره پێشكه‌شی كوردستان بكرێته‌وه"..\nبۆ بینینی لێدوانەکەم و بیستنی فایلی دەنگی سەردانی ماڵپەری رادیۆ ناوخۆ بکە. ئێرە کلیک بکە\nنێردراوە لە لایەن Heval Nezhad at 1:08 PM


یەبەشە کە سەربە پەکەکەیە لە بەشێکی شنگال باڵادەستە.\nحکوومەتی فیدراڵیی عێراق و حکوومەتی هەرێم، ڕێککەوتنێکیان بۆ ئاساییکردنەوەی بارودۆخی شنگال و گەڕانەوەی دانیشتووانەکەی واژووکرد. بەپێی ڕێککەوتنەکە، دەبێت یەکینەکانی پاراستنی شنگال بچێتە دەرەوەی قەزاکە و ئەنجوومەنی خۆبەڕێوەبەریی دیموکراتی شنگالیش هەڵبوەشێتەوە.\n"کۆتایی بە بوونی پارتی کرێکارانی کوردستان (پەکەکە) لە قەزای شنگال و دەوروبەری دەهێنرێت. پەکەکە و ئەو لایەنانەی سەر بەون، هیچ ڕۆڵێکیان لە ناوچەکەدا نابێت"، لە ڕێککەوتنەکەدا هاتووە.\nلای خۆیشیەوە لە کاردانەوەیەکی خێرادا، ئەنجوومەنی خۆبەڕێوبەریی دیموکراتی شەنگال (مەخەدەشە)، ڕایگەیاند "هیچ گۆڕانکارییەک کەتێیدا نەبین، قبووڵی ناکەین".\nدوێنێ (هەینی)، شاندی حکوومەتی هەرێمی کوردستان بە سەرۆکایەتیی ڕێبەر ئەحمەد، وەزیری ناوخۆ، سەردانی بەغدای کرد و لەگەڵ لایەنەپەیوەندیدارەکانی حکوومەتی عێراق گفتوگۆیان دەربارەی ئاساییکردنەوەی دۆخی شنگال کرد و دواجار گەیشتنە ڕێککەوتنێک.\nبەپێی ناوەرۆکی ڕێککەوتنەکە، لە ڕووی ئیدارییەوە بڕیاری دانانی قائیمقامێکی نوێ بۆ شنگال دراوە، لەسەر بنەماکانی "سەربەخۆبوون،پیشەییبوون و دەستپاکی، بەپێی ڕێکارە دەستووری و یاساییەکان". دواتریش پۆستە ئیدارییەکانی دیکە بە هەمان مەرج و ڕێکار پڕدەکرێنەوە.\nلە ڕووی ئەمنییەوە، پاراستنی شنگال دەدرێتە دەست پۆلیسی شنگال و هێزە ئەمنییەکانی عێراق، بە هەماهەنگی لەگەڵ هێزە ئەمنییەکانیهەرێمی کوردستان. وەکو لە ڕێککەوتنەکەدا هاتووە "سەرجەم هێزە چەکدارییەکانی دیکە دەکرێنە دەرەوەی قەزاکە".\nهەروەها بە هەماهەنگی لەگەڵ حکوومەتی هەرێم، دوو هەزار و ٥٠٠ کەس لە دانیشتووانی شنگال و ئاوارەکانی قەزاکە لە ڕیزی هێزەئەمنییەکانی شنگالدا دادەمەزرێندرێن.\nلیژنەیەکی هاوبەش لە حکوومەتی عێراق و حکوومەتی هەرێم، بە هەماهەنگی لەگەڵ ئیدارەی قەزاکە، کار دەکەن بۆ بونیادنانەوەی شنگال.\nدەربارەی ئەو پێشهاتە نوێیانە، ئەنجوومەنی خۆبەڕێوبەریی دیموکراتی شنگال لە ڕاگەیەندراوێکدا دەڵێت "وەک خۆبەڕێوبەریی شەنگال،چاودێریی دۆخەکە دەکەین، لەوانەش گۆڕانکارییەکانی نێوان بەغدا و هەولێر لەسەر ناوچە دابڕێندراوەکانی سنووری ماددەی ١٤٠ کەگفتوگۆیان لەسەر دەکرێت، دواجاریش ڕێککەوتنی ٩ی ئەم مانگە، چەند ڕێککەوتنێک لەسەر شەنگال کرا".\nئەنجوومەنەکە پێی وایە کە ئەم ڕێککەوتنە "بەبێ وەرگرتنی ڕای ئێزدیان و پێکهاتەکان و خەڵکی شەنگال" واژوو کراوە. جەختیش دەکاتەوە"هیچ گفتوگۆ، چارەسەری و پرۆژەیەک بۆ شەنگال بێ ئەوەی ڕای ئێزدیانی تێدا بە بنەما بگیرێت، بێ ئەنجام دەبێت".\n"بە کورتی ڕایدەگەیەنین کە هیچ گۆڕانکاریی و گفتوگۆیەک تێیدا نەبین، قبوڵی ناکەین. ئێمەش گفتوگۆ دەکەین و گفتوگۆمان بۆ بەرژەوەندیئەم خەڵکەیە، بۆ ئەوەی ئەم گفتوگۆیانە بگەنە ئەنجامی خۆیان، پێویستە وەک لایەنی سەرەکیی بە بنەما بگیرێین و بناسرێین، دەرەوەی ئەمەهیچ گفتوگۆ و دانوستانەک قبوڵ ناکرێت"، ئەنجوومەنی خۆبەڕێوبەریی دیموکراتی شەنگال (مەخەدەشە) وا دەڵێت.


کامێرا، ئامێرێک بۆ دەربڕین - transcultures\nHome/شیكاریی/کامێرا، ئامێرێک بۆ دەربڕین\nبەرلەوەی لایەکانی کامێرا تاوتوێ بکەین، لەسەر ڕۆڵی وێنە دەوەستین و کەمێک شی دەکەینەوە. لەپێشاندا با بپرسین: تەماشای چی دەکرێت؟ واتە ئەو بابەتەی سەیر دەکرێت بریتییە لە سروشت؟ لە مرۆڤ؟ لە گیان لەبەرەکان؟ یاخود هەرچ بابەتێکی تر…؟ بێجگە لەوەی زۆر گرنگە بزانین شوینی ئەو وێنەیە کوێیە؟ کێ گرتویەتی؟ لە چ کاتێکدا گیراوە؟ لە کام سەردەمدا؟ قەبارەی وێنەکە چەندە و فۆرماکەی چەندە؟ هەموو ئەوانەش لە کۆنتێکستی زەمەندا دەگۆڕێن، هەمان بۆچوون و تەکنیکی بەکارهێنان نیە و بێگومان هەمان ئامانجیشی لە دوادا نیە. دەیان پرسیاری تر لە دەوری وێنەیەکدا هانمان دەدەن بیانخەینەوە ژێر تیشکی پرسیار، پێش ئەوەی پلانێکی کامێرا هەڵوەشێنینەوە و لێکی بدەینەوە.\nلەو سەرەتایەوە دێینە ناو ڕۆڵی کامێرا، کە هەتا ئەم سەردەمەی ئێمە ئامێرێکی بەهێزە و دەسەڵاتێکی بێ وێنەیە بە دەستی دەرهێنەرانی فیلم. دەکرێت بڵێین، پێنووسی دەرهێنەرانە. بێگومان باسەکەمان دەربارەی کامێرای سینەمایە. وێنەی سینەمایی بەزۆریی لە جووڵەدایە، دەرهێنەران هەست و سۆزی تەماشاکەرانیش بەپێی جووڵەی وێنەکان دەوروژێنن و چاویان لەگەڵ جووڵەکانی کامێراکە وێنەکان وەر دەگرن. هەرچ کاتێکیش وێنەیەک (ستاتیک/ وەستاو) بوو، ئەوە دەچێتە ناو پێناسەی “وێنەتابلۆ”، دەتوانین بڵێین، کە وێنەکان لەو دۆخەدا مامەڵەی دیمەنێکی وەستاو دەکرێن بۆ دەربڕینی مەبەستێکی تایبەت، کە ڕێی تێ دەچێت ئامانجێکی (جوانینسازی/ ئیستاتیکی) لەدوادا بێت، یاخود لەگەڵ ناوەڕۆکی فیلمەکەدا دەگونجێت. بەڵام، بەر لە هەر جووڵەیەکیش، پێویستە دەرهێنەر دەسەڵاتی بەسەر بەشبەشکردنی پلانێکدا بشكێت و بزانێت لە کوێدا لەقتەکە پیویستی بە بڕینە.\nپلانێکی گشتیی هەیە کە رەهەندێکی جیاواز بە وێنەکە دەدات. هەروەها پلانی گەورەی تەواو بۆ هەموو بابەتەکە هەیە. بۆ نموونە لە سەرەوە تاکو پێی کەسایەتیەک دەگرێت بۆ ئەوەی چی هەست و دەربڕینەکانێتی لە کاتی قسەکردن و هەڵسوکەوتی نیشان بدات. پلانیش هەیە بەشێکی تەنها جەغتکردنەسەر جێیەکی تایبەتی کەسایەتیەکەیە کە بایەخێکی رەمزی دەکاتە سەر وێنەی گشتی پێشنیارکراو، وەکو دەموچاوی و دەکرێ لەناو ئەم پلانەیشدا تەنها مەبەستی لە دەربڕینی چاوی بێت، ئەوە پێی دەگوترێت پلانی بچووک، بەڵام هەمان پلان کاتێک پڕ بە شاشەکەیە، واتە چاوێکی زەقی ئێجگار گەورە نێشان دەدات، لێرەدا پلەبەندی پلانەکە دەبێتە پلانێکی هەرە گەورە. ئەم جۆرە پلانە زۆر کورتە، بۆ چنێنی واتایەکی تایبەتە و تەنها بۆ سەرنجڕاکێشانە بەلای وردەکارییەک کە لە پلانی گشتیدا بەچاو نابیندرێت یان لەسەری ناوەستین. بەو شێوەیە، بۆ بایەخدان بەو دەربڕینە پلانەکە وەها دابەش دەکرێت.\nهەروەها پلانی مامناوەندی هەیە کە بایەخ بە چرکەی جووڵەکردن دەدات، زۆربەی کات بە (پلانی ئەمریکی) ناودەنرێت، لەبەر ئەوەی کامێراکە جووڵەی کەسەکە دەگرێت کاتێ ڕادەکات یان لەناو ئۆتۆمبێلە. لەناو سەرجەمی ئەو پلانانەش، پلانی تر هەیە بەسوودە و پاڵپشتە بۆ ئەو دۆخەی ڕووداوەکە، ئیدی کامێرا دەچێتە سەری بۆ زیاتر جەغتکردنەسەر دۆخەکە. زۆربەی کات لە فیلمی پۆلیسی و دەڕوونیی تێبینی ئەوە دەکرێت، وەک پلانی قوڵبوونەوە لە پیتەکانی ئامێرێکی چاپکردن، یاخود نزیککردنەوەی چەقۆیەک، یان نیشاندانی شوێن پێیەک…\nهەروەها دەرهێنەر دەتوانێت دەیان جۆر پلانی تر بخاتە سەر پلانە سەرەکیەکانی و بەردەوامیش پلانی تر دا بهێنێت کە لە خزمەتی فیلمەکەدا بێت. بێ ئەوەی ئەو جۆرە پلانەشمان لەبیر بچێت کە بابەتەکە نزیک یان دووری دەکاتەوە، یاخود لە پێشەوە و لە دواوە و لە سەرەوە و خوارەوە وێنەی گیراوە. بێگومان لەم دۆخانەدا نابێت گەشتکردنمان لەبیر بچێت، ئەوەی لە فەرهەنگی زاراوەی سینەماییدا بە (تڕاڤلینگ) travelling ناسراوە. واتە کامێراکە لەسەر سکەیەکە و دوای ئامرازەکە دەکەوێت بۆ وێنەگرتنی. هەر وەک ڕاکردن، هێنانەپێشەوەی وێنە و دوورخستنەوەی، یاخود کاتێ کامێرا لە بەرزاییەوە وێنەکان دەگرێت. هەروەها کارێکی تر هەیە بە (دۆڵی) ناسراوە کە دەکرێ بە (بووکی گەمەکردن) ناوی بەرین؛ ئەم وشەیە dolly لەبنەڕەتدا لە شەڕی جیهانی دووهەم (١٩٣٩-١٩٤٥) بۆ گواستنەوەی بۆمب بۆ ناو فڕۆکەکان بەکار هێندراوە؛ دوایی بۆ ئامانجێکی سینەماتۆگرافی ئەمریکیەکان هێنایانە ناو تەکنیکی وێنەگرتن و لەوساوە بەکار دەهێندرێت. لەلای (هیتشکۆک) لە فیلمی (ڤێرتیگۆ) Vertigo بەکاریهێناوە بۆ نیشاندانی ترسی کەسایەتیەکە لە بەرزاییدا و سەرگێژبوونی. دۆڵی بریتیە لە ئامرازێک شێوەی دروشکەیەکی بچووکی هەیە کە توانای بەرزکردنەوە و نزمکردنەوەی هەیە، بۆ نزیکبوونەوە لەو ئامرازەی بابەتی وێنەگرتنەکەیە. بۆ نموونە، لە فیلمێکدا دوو دکتۆر لەناو ڕێڕەوێکی نەخۆشخانەدا بە ڕۆیشتنەوە قسە دەکەن، ئیدی لێرەدا کامێرا بە نێوەندی تراڤلینگ لە پێشەوە یان لە دواوە وێنەیان دەگرێت. بۆ کاری وردتر و گرنگتر دۆڵی دەخرێتە سەر سکە و لەگەڵ تراڤلینگ پێکەوە بەکار دێت. لەم سەردەمەی ئێمە، کاریگەریی وێنەی دیجیتالیش بەکار دەبرێت بۆ ئەو بەشانەی فیلمێک کە لایەنی (ناواقیعیان) (فانتاستیکیان) تێدایە. کەسایەتیەک دە مەتر بەرز دەبێتەوە، بەشێکی کامێرایە، بەشێکیشی بە پشتگیری وێنەی دیجیتاڵ ئەنجام دەدرێت، باشترین نموونە وێنەکانی ناو فیلمی (ماتریکس)ە Matrix.\nچۆن کامێرا ڕۆڵێک لە گەیاندنی واتا دەبینێت؟\nوێنەکان لە سینەما و زنجیرەی تەلەفیزیۆنیدا بەخۆڕایی لێرە نین. کامێرا و ئەو تەکنیکە گرنگانەی بۆ وێنەگرتن بەکار دەبرێت زۆر پێویستن بۆ گەیاندنی واتا. وێنە تەنها دابەشکردنی یەکەکانی فیلمێک نیە، بەڵکو لەناو هەر یەکەدا چۆن وێنە پێشنیار کراوە. کامێرا یان بە شێوەیەکی بینینی گشتگیر (پانۆرامیک) کاری پێ دەکرێت، واتە زوومی کامێرا دوای کردار و جووڵەکە دەکەوێت لە هەرچ کوێ بێت، یاخود ڕێنمایی ڕووەو ئامانجەکە دەکرێت. زۆربەی کات بۆ بەرنامەکان و فیلمی کۆن کامێرایەک یان چەند کامێرایەک لە چەند ڕەهەندێکەوە جەسپێندراون و ڕووەو کردار و کەسەکە ڕێک خراون. پاشان لە کاتی مۆنتاجکردنیان وێنەکان ڕێک دەخرێنەوە و پاکژ دەکرێن. کارەکەی تری کامێرا، وەکو پێشتر لەسەری وەستاین، دۆخی (تڕاڤلینگ)ە کە کامێراکە لەگەڵ جووڵەکەدا هاوکات ئەویش دەکەوێتە جووڵە، بۆ نموونە کەسایەتییەک دەڕوات، یان ڕادەکات، کامێراکە لەگەڵ جوولەکەیدا دوای دەکەوێت، ساتێ دەشوەستێت وێنەکەش لەسەری دەوستێت… لەم سەردەمەیشدا تەکنیکی سینەمایی زۆر پێشکەوتوو داهێنراوە، وەک (کامێرای سەقامگیر) steady cam کە کامێرامانێک بە دەستەوە دەیگرێت و هەموو جووڵەیەکی پێ دەکرێت. دەکرێ بڵێین، دەبێتە نیوچەجێگیری تڕاڤلینگ و ڕۆڵی ئەوی پێ دەبیندرێت لە دواکەوتنی جووڵەی کەسەکە یان هەرچ ئامرازێک بێت. هەست دەکەین لەم حاڵەدا کامێراکە زۆر بە نەرمی وێنەکان دەگرێت. بێ گومان هەموو ئەو تەکنیکانە بۆ مەبەستی تایبەتی دەرهێنان بەکار دەبرێن.\nبە دڵنیاییەوە تێڕوانین و ڕوانگە و گۆشەنیگای دەرهێنەرێک زۆر گرنگن لە چۆنێتی دابەشکردنی پلانەکانی فیلمێک، دیارە کامێرا ئەو ڕۆڵە گرنگە دەبینێت بۆ دەستنیشانکردن و دەرخستنی جۆر و شێوەی لەقتەکە، بەڵام دواجار ئەوە ڕوانگەی دەرهێنەرە کە چۆن ئەو پلانە دەبینێت و بڕیاری کۆتایی لەسەر چەسپاندنی وێنەکە دەدات. هەر بۆیە لە فیلمێکدا لەقتەکان لەوانەیە دەیان جار دووبارەی بکەنەوە تاکو دەگەنە ئەو ئاستەی پێویستە لە نواندنی ئەکتەرەکان. لێرەشدا وێنەکان دەدوێن لەو دۆزەی خراوەتە سەر شاشەیەکی مۆنیتۆر تاکو بە چاکی لقتەکە ببیندرێت وەکو ئەو ساتەی لەسەر شاشەی سینەما یان تەلەفیزیۆن دەرەکەوێت.\nلەو سونگەیەوە، گرنگە باس لە واتای وێنەکان بکەین و چۆن هەر بەشێکی گوزارشت لە مەبەست و ئامانجی کارەکە دەکات و لەوانەیە تاقە وێنەیەک کۆمەڵەسیمبولێک لەخۆ هەڵگرێت. کاتێ کامێرا وێنەی دابڕانی دوو ئاشق دەگرێت کامێرا ڕۆڵی دوو چاوی ئێمە دەگێڕێت بە نیشاندانی دوورکەوتنەوەی هەردووکیان لەیەک؛ گۆشەنیگای وێنەگیرانەکە بۆ نموونە وەهایە کە هەر یەکەیان بەلایەکدا دەڕوات. لە دوا فیلمی (جۆکەر) Joker لە نواندنی (ژواکین فوێنیکس) کە ڕۆڵی (ئارتەر فلیک) دەبینێت، بە هەڵسەنگاندنی ئەم کەسایەتیە لەگەڵ سەرەتای فیلمەکە و هەتا کۆتایی، لە چەند گۆشەنیگایەکەوە وێنەی گیراوە بۆ ئەوەی گوزارشت لە باری دەروونی و ئەقڵی بکات. لە زاراوەی سینەماییدا دوو وشەی تەکنیکی بەکار دەبرێت بۆ گوزارشتکردن لە دۆخێک یان ئامرازێک کە لە گوشەیەکەوە وەرگیراوە. دەکرێ پێیان بگوترێت قوڵبوونەوە (plongée) و دژەقوڵبوونەوە (contre-plongée) ئەوەی یەکەم، کامێراکە لە گۆشەیەکەوە لە سەرەوە ئامرازەکە دەگرێت، وا هەست دەکەین کە بابەتەکەی وێنەی گیراوە لە قەبارەی خۆی بچووکترە یان کەم کراوەتەوە. لە کاتێکدا لە دۆخی دژەقوڵبوونەوەدا بابەتەکە لە گۆشەیەکەوە گیراوە کە لە قەبارەی خۆی گەورەتر دەری دەخات. بە پێچەوانەی ئەوەی تر، گۆشەکە هەستێکی زێدەڕەوی و باڵادەستبوون بە بابەتەکە دەدات. هەر بۆیە ئەم تەکنیکە لە هەمان ئەو فیلمەی (جۆکەر) ئەنجام دراوە، کاتێ لە سەرەتاکانی فیلمەکەداین، گوشەی کامێراکە لەسەر روخساری کەسایەتی جۆکەرە، دەربڕینەکانی دەموچاوی و جگەرەکێشانەکانی و ڕۆیشتنی بە گرنگیی نیشان دەدات و بۆ کەسێکی بێدەسەڵات کەمی دەکاتەوە؛ پاشان، لە کۆتاییدا، کاتێ هەست بە سەرکەوتن و ئازادییش دەکات، گوشەی کامێراکە سەرتاپای جەستەی لەسەر پێپلیکانەکاندا نیشان دەدات؛ بەجەغتکردن لەسەر جووڵەی کامێرا، لە هەردوو پێی کەسایەتیەکەوە بە شێوەیەکی ستوونی بەرەو سەرەوەی نیشانی دەدات. بێگومان ئەم جۆرە وێنەیە لە بۆچوونی دەرهێنەرەوە بەرهەم هاتووە. بەو شێوەیە بەها دەخاتە سەر گەڕانەوەی ماف بۆ کۆمەڵە کەسێکی زۆر، لە ڕێگای یەک کەسێک (ئارتەر فلیک) کە هەموو مافێکیان لێ زەوت کردووە. بە کورتیی، دەتوانین گۆشەی وێنەی قوڵبوونەوە و دژەقوڵبوونە لەو فیلمەدا بەو شێوەیە وەربگرین، کە کەسایەتی (ئارتەر فلیک) لە هەلومەرجی دژەپاڵەوانەوە دەگۆڕێت بۆ پلەی پاڵەوان. ئەم جۆرە هەلومەرجەی لە فیلمێکدا بەکار دەبرێت، لە ژیانی راستەقینەوە سەرچاوەی وەرگرتووە. بە باشی دەبینین کە کەسێک دەسەڵاتدارە چۆن تەماشایەکی دەستەباڵایی خۆی بەسەر کەسانی خوارووی خۆی دەبینێت. ئەوە دۆخی نمایشکردنی هێزە لە ئاستی کەسی لاواز. کامێرایش ئەو دەسەڵاتە گەورەییەی هەیە خواروو و سەروو بە ئاسانی درکی پێ بکرێت. هەر بۆیە لە فیلمەکانی سوپەر پاڵەوانەکان، وەک (سوپەرمان) و (باتمان) و (سپایدەرمان) و (کات ومن) و (هانکۆک) ئەو سوپەر پاڵەوانانە هەمیشە کامێرا لە خوارەوە بەرەو سەرەوە دەیانگرێت بۆ ئەوەی ئەو دەستەباڵاییەیان پێ ببەخشێت. دەکرێت ئەو بابەتەی وێنەی دەگیرێت بورجێک بێت، یان باڵەخانەکانی ئەمریکابن، کاتێک لە خوارەوە وێنەیان دەگیرێت فرە گەورەتر و بەرزتر لە قەبارەی خۆیان دەرەکەون. بە پێچەوانیشەوە کە لەسەرەوە وێنەکە دەگیرێت وەک ئەوەیە چاوی یەزدان زاڵترە بەسەر وێنەکەدا.\nئەم خاڵەی داهاتوو دەکرێت تەواوکەری خاڵەکەی پێشوو بێت، دەمانبات بۆ تێگەیشتن لە هەلومەرجی وێنەگرتنێکی تر، هەر وەکو گێڕانەوەی نێو ڕۆمانێک، کە لە زارەوەی سینەماتۆگرافیدا بە کامێرای سوبژێکتیڤ caméra subjective یان پلانی سوبژێکتڤ plans subjectifs ناسراوە. لێرەدا چاوی کەسایەتیەک جێی گوشەی کامێرا دەگرێتەوە. ئەوەی چاوی کامێرا دەیبینێت بۆ تەماشاکەرانی دەگوازێتەوە. ئەم جۆرە وێنەیە بە نێوەندی کردارێک یان کۆمەڵە کردارێک ئەنجام دەدرێت کە لە گۆشەنیگای یەکێک لە کەسایەتیەکان وەرگیراوە. ئیدی تەماشاکەران بە شێوەیەکی کاتیی خۆیان لەگەڵ گۆشەنیگای ئەو کەسایەتیە بە شووناس دەکەن. دەبنە وەرگری ئەو وێنانەی کە ئەو تەماشایان دەکات. باشترین نموونە، بۆ یەکەم جار لە فیلمی (چاوێلکەکەی خوێننەوەی داپیرە) Grandma’s reading glass دەرهێنەری بڕیتانی (جۆرج ئەلبێرت سمیت) George Albert Smith لە 1900 هەستی کرد کە پلانی گەشتی ئامانجی لە نیشاندانی هەموو لایەنێکی فیلمەکەی ناپێکێ؛ ئیدی پەنای بۆ پلانی زۆر گەورە برد، بە پێشاندانی ئەوەی منداڵەکە لەژێر عەدەسەکەوە گەورەی دەکردەوە، وەکو پارچە ڕۆژنامەیەک، باڵندەیەکی کەناری لەناو قەفەسەکەی… وەک تەماشاکەرانیش ئێمە تەنها ئەوە دەبینین کە مداڵەکە دەیبینێت.\nلە کۆتاییدا، گرنگە ئاماژەش بەوە بکەین، هەموو فیلمێک بریتیە لە کۆمەڵێک پێکهاتەی گرنگ؛ هەر هەموویشی کاریگەرن لە سەرکەوتنی فیلمێک. بەو واتایە، فیلمێک لە تەنها وێنە و جووڵە و دەرهێنەرێکی باش و ئەکتەرێکی لێهاتوو کورت ناکرێتەوە، بەڵکوو لە تەک ئەوانەدا، دەقێکی سیناریۆیەکی باش نووسراوە، چیرۆکێکی سەرنجڕاکێش داڕێژراوە، ئیکسیسواری گونجاو، دیکۆری سەردەم، دەنگ و کاریگەری تری دەنگ و غەڵبە، ڕەنگ، مۆسیقا، جلوبەرگ، ڕووناکی و سێبەر، ئارایشت… هەر خودی ئارایشت بەشێکی تەواوکەرە لەو پرۆسەی داهێنانی فیلمە، لەوانەیشە بۆ مەبەستێکی چیرۆکەکە ئەوەش لابدرێت. باشترین نموونە بیهێنینەوە، فیلمی “پیاوی سێهەم” The Third Man لە دەرهێنانی Carol Reed تێبینی دەکەین کە ئەکتەر و دەرهێنەری ناسراو (ئۆرسن وێلز) Orson Welles لەو فیلمەدا، کە تاقە فیلمێکیشە ئورسن وێلز بە بێ هیچ ئارایشتێک دەرەکەوێت، ئەوەش وەک پیویستییەکی دەقی سیناریۆی فیلمەکەیە. بۆ هەندێ فیلمی ناوەڕۆک فانتاستیکی پێویستە فێلی سینەماییش بەکارببرێت، یان کۆمپیوتەر و دەیان جۆر ئامراز، بێجگە لە ڕۆڵی دەیان، و بگرە هەندێ جار سەدان، ئەکتەر و کارمەند و کارگێڕی تایبەتی لە بواری تەکنیک و سینەمادا کە دەبێ هەموو ئەو تیمە لەلایەن شارەزایانەوە هەڵبژێردرێن.\nدیمەنێک کە لەناو فیلمێکە بێگومان بەخۆڕایی دەستنیشانی ئەو شوێنە نەکراوە! کاتێ لە فیلمێکی ترسناک دەچینە ناو یەکێک لە گەڕەکە کۆن و تاریکەکانی شارێکی چۆڵ، یان ڕووبارێک لاشەیەکی تێدا فڕێدراوە، یاخود جیڕەی دەرگایەکی کۆن و زۆر وردەکاری ڕاستەقینەی تر، هەمووی پشتگیری فیلمەکە دەکەن کە دەبێ داڕشتنەوەی ئەو کەش و هەوایە لە پەیوەندیەکی توندتۆڵ بێت و نزیک بن بە بابەتی فیلمەکە. فیلمێک بابەتەکەی سامناک بێت باشترە ڕووداوەکانی لە نوێژی نیوەڕۆدا نەبن! ئەوە دەمانبات بۆ پرسی گڕنگی ڕووناکییش کاتێ ئاراستەی ئەو ئەکتەرە یان ئامانجەکەی دەکەین و کامێرا جەغت لەسەر ئەو بەشەیان دەکات کە ڕووباکییەکە خراوەتە سەری. نموونەیەکی گرنگی وەبەرچاو لە فیلمی (باوکی رووحی) the godfather دەرهێنەر (فرانسیس فۆرد کۆپۆلا) Francis Ford Coppola، کە لە زۆربەی بەشەکانی ئەو فیلمە، بە تایبەتی لە بەشی دووهەمدا، ڕووناکی و ئاراستەی کامێرا لەسەر هونەرمەند (ماڕلۆن براندۆ)یە، لە ڕۆڵی (دۆن ڤیتۆ کۆڕلیۆنێ)، سەرۆکی یەکێکە لە بنەماڵەکانی مافیاکان، لە کاتی کۆبوونەوەی لەگەڵ چەند پیاوێکیدا، تێبینی دەکەین چۆن ڕووناکی و گۆشەی کامێراکە ئاراستەی ئەو کراوە بۆ بایەخدان بەو ڕۆڵەی دەیگێڕێت. دۆن ڤیتۆ کۆڕلیۆنی دانیشتووە و دەست بەسەر پشیلەیەکدا دەهێنێت، پیاوەکانی تریش بە پێوەن و پشتیان لێمانە، یاخود لابەلا گیراون. بەو واتایە، ڕووناکی و کامێرا لەوێدا ڕۆڵی یەکگرتنەوەیان هەیە لەپێناو تیشکخستنەسەر کارائەکتەرەکە و پلەی دەسەڵاتی.\n– Alekan H. Des Lumières et des ombres Paris, Le Sycomore, 1984.\n– Bernard H. L’Image numérique et le cinéma Paris, Eyrolles, 2000.\n– Briot R. Les Techniques cinématographiques Paris, ESRA, 1993.\n– François Reumont, Le Guide machinerie de la prise de vues cinéma, Dujarric, 2004.\n– Marleau, N. revue Erudi (1961). II. L’esthétique de l’image. Séquences,(27), 22–23.\n– Les Techniques Cinématographiques de Base :\nPrevious ئاوارە، تەنیا لەنێو هەموواندا\nNext سندوقی دراوی نێودەوڵەتی وەک ئەهریمەن دێت، پارەمان بەقەرز دەداتێ و ڕۆح و گیانیشمان بەتاڵان دەبات!\nتوێژینەوەکانی بواری گۆڕانی کەشوهەوا چی دەڵێن؟\nپێشڕەو عەبدوڵا لە پەراوێزی مەرگی ماریادا دیاردەی ژنکوشتن لەکۆمەڵگەی ئێمەدا حاڵەت نییە، بەڵکو دیاردەیەکی کۆمەڵایەتی، …


https://1baiser.com هەرێم لە بەردەم نەشتەری تورکیادایە |\nHome ڕاپۆرت هەرێم لە بەردەم نەشتەری تورکیادایە\nدوای ڕۆژئاوا سەرەی باشوورە\nپاساوی درووستكردنی ناوچەی ئارام بۆ توركیا لە هێرشكردنە سەر ڕۆژئاوای كوردستان، ئەگەر زۆرە دواتر بە هەمان پاساو هێرش بكاتە سەر هەرێمی كوردستان بە بیانووی بوونی گەریلاكانی پارتی كرێكارانی كوردستان ״پەكەكە״ لە قەندیل لە پاش ئەوەی ئۆپراسیۆنەكانی لە ڕۆژئاوا كۆتایی دێت.\nئەو مەترسییە هەر لە خۆڕا نییە، بە تایبەت كە لە چەند ساڵی ڕابردوودا هێزە سەربازییەكانی توركیا لە سنووری بادینان و ناوچە سنوورییەكان لەگەڵ پەكەكە زیادی كردووە.\nهێنانی هێزی سەربازی ناو سنووری هەرێمی كوردستان هاوكات بوو لەگەڵ هێرشی ئاسمانی بۆ سەر بارەگاكانی پەكەكە لە قەندیل و سنووری بادینان، كە ئەگەر هەیە هێرشی زەمینی لە ناو سنووری هەرێمیشی بە دوادا بێت ئەگەر ئەو هێرشەی بۆ ڕۆژئاوای كوردستان پیلانی بۆ گێڕاوە سەر بگرێت.\nزاگرۆس هیوا، وتەبێژی پەیوەندییەكانی كۆما جڤاكێن كوردستان ״كەجەكە״ بە ״ئاژانس״ی وت: ״ڕەجەب تەیب ئەردۆغان، سەرۆکكۆماری توركیا بە ئاشكرا دەڵێت ویلایەتی حەلەب و موسڵ هی منە و سنووری پەیماننامەی میللییە، ویلایەتی حەلەب هەموو ڕۆژئاوای كوردستان و ویلایەتی موسڵیش هەموو باشووری كوردستان دەگرێتەوە بە كەركوكیشەوە و دەیەوێت داگیری بكات و بیخاتە سەر دەسەڵاتی ئیمپڕاتۆری عوسمانیی نوێ، پێویستە هەر كوردێك ئەو هێرشە بۆ سەر ڕۆژئاوا لەسەر ماڵی خۆی بزانێت، چونكە توركیا ئەگەر ڕۆژئاوا بگرێت، سبەی لە هەولێر و سلێمانی دادەنیشێت.״\nلە چەند ساڵی ڕابردوودا سوپای توركیا چەند بنكەیەكی سەربازیی لە سنووری بادینانی هەرێمی كوردستان دامەزراندووە كە هاوسنوورێتی، ئەو بوونە لە سەرەتای ئەمساڵدا بووە هۆی سەرهەڵدانی خۆپیشاندانێكی بەرفراوان لە سنووری قەزای شیلادزێ كە قوربانیی لێ كەوتەوە.\nسەروان محەمەد، ئەندامی لیژنەی پێشمەرگە و ناوخۆ و ئاسایشی پەرلەمانی كوردستان بە ״ئاژانس״ی وت: ״ئەگەر توركیا ئەوەی لە ڕۆژئاوای كوردستان دەیكات بۆی بچێتە سەر موسڵ و كەركوكیش دەبێتە هی خۆی، ئەوان بە ڕیتمی دەوڵەتی عوسمانی كار دەكەن، هەموو هەوڵێكی توركیا بۆ ئەوەیە سەڵتەنەتی عوسمانی نوێ بكاتەوە، ڕێگری لەو هەوڵەش وڵاتانی دونیا و جیهان نین، بەڵكوو تەنها كوردبوون و یەكگرتوویی چۆك بەو پیلانانە دادەدات، تا ئەو یەكگرتووییەش نەبێت هەر ڕۆژە و بە جۆرێك قوربانین، چونكە ئەمەریكا و ڕوسیا خۆیان ناكەنە قوربانی بۆمان.״\nڕەنگە لەشكركێشیی سوپای توركیا بۆ ناو سنووری هەرێم لە پاش ڕۆژئاوای كوردستان بۆ حكومەتی ئەنكەرە كارێكی ئەستەم نەبێت، بە تایبەت كە پێشتر ئەزموونی زۆری لە لەشكركێشی و ئەنجامدانی هێرش هەبووە لە ناو سنووری هەرێمدا هەروەك چۆن لە شەڕی ناوخۆی نەوەدەكانی ڕابردووی هەێمی كوردستاندا هێزی سەربازیی بۆ پاڵپشتیی یەكێك لە لایەنەكانی شەڕی ناوخۆ خستە هەرێمەوە.\nجەمال حەوێز، ئەندامی پەرلەمانی كوردستان لە فراكسیۆنی یەكێتیی نیشتیمانیی كوردستان بە ״ئاژانس״ی وت: ״ئەمڕۆ لە ڕۆژئاوایە بەیانی لە باشوورە، من ئەم مەترسییە لەسەر هەموو كورد دەبینم، ئەو هێزانەی توركیاش كە لە خاكی كوردستان جێگیر كراون بۆ سیخوڕی جێگیر كراون، دەبێت ئاگایی هەبێت لەوەی كە هێرش و داگیركارییەكی ئاوها ڕوو لە هەرێم بكات لە لایەن توركیاوە و بوونی پەكەكەش دەكاتە بەهانە.״\nئەو مەترسییە و پێشبینی نەكردن بۆی لە لایەن بەرپرسانی هەرێمەوە لەبەر ئەوەیە، كە زۆرترین پەیوەندیی ڕەسمیی هەرێمی كوردستان لەگەڵ توركیایە، كە سەرچاوەی سەرەكیی داهاتەكەشی لەژێر دەستدایە كە هەناردەكردنی نەوتەكەی لە خاكەكەیەوە ئەنجام دەدرێت.\nمەسعود عەبدولخالق، چاودێری سیاسی بۆ ״ئاژانس״ وتی: ״هێرشی توركیا بۆ سەر باشوور هەروا بە ئاسانی و لە خەیاڵەوە نەگوتراوە، كۆمەڵێك بەڵگەی زۆر بەهێز هەیە یەكێك لەوانە ئیبراهیم كاڵن، گەورە ڕاوێژكاری ئەردۆغان وتی، ئێمە هیچ كیانێكی كوردیمان لە ناوخۆی توركیا و دەرەوەی توركیا و باكووری عێراقیشەوە قبووڵ نییە، ئەوە زۆر ڕوونە و توركیا هێزەكانی لە سێ پارچەی كوردستان بڵاو كردووەتەوە و ئەو ئۆپراسیۆنەی لە ڕۆژئاوا دەیكات لە هەرێمی كوردستانیش دەیكات و كارت و بەهانەی بۆ ئەو هێرش و داگیركارییە بە دەستەوەیە كە دەڵێت چۆن ناوچەی ئارام لە ڕۆژئاوا درووست دەكەم لە هەرێمیش ئەو ناوچە درووست دەكات.״\nوتیشی: ״بەرپرسانی هەرێم دەبێت لەوە تێبگەن كە مامەڵەیەكی زۆر هەڵەیان كردووە لەوەی كە پشتیان بە توركیا بەستووە و پشتیوانە نێودەوڵەتییەكانیان گۆڕیوە بە پشتیوانێكی هەرێمی وەك توركیا و زیانێكی گەورەمان لەوە بەركەوتووە.״